ALMA TSAPTER 51\nAn mga tawo kan hade nagmawot na ribayan an ley asin magbugtak nin sarong hade--- Pahoran asin an mga libredong tawo suportado sa paagi nin boses nin mga katawohan--- Si Moroni nagpirit sa mga tawo kan hade na idepensa an saindang libertad o ipapagadan—Si Amalickiah asin an mga Lamanita nasakop an kadakul na nakukutaang mga siyudad--- Teancum an nagsupil sa pananakop kan mga Lamanita asin an naggadan ki Amalickiah sa laog kan saiyang tolda.\nAsin ngonian ini nangyaring naglipas na pagpoon kan ika-beynte singkong taon kan pagpapamahala kan mga huwes sa mga katawohan kan Nephi, sinda na nag-establisa nin katuninongan sa tahaw nin katawohan nin Lehi asin katawohan nin Morianton manungod kan saindang mga kadagaan, asin nakapagpoon kan ika-beynte singkong taon sa katuninongan;\n2 Daeng pagkukulang, sinda dae naghaloy sa pagmantine an kabilugan na katuninongan sa kadagaan, nin huli ta nagkaigwa nin pagpoon nin arong pagralabanan sa pag-iriba nin mga katawohan manungod sa pamayong huwes na si Pahoran; nin huli ta hilnga, igwa nin sarong parte sa mga katawohan na nagmamawot na may sarong partikular na mga punto kan ley na dapat na bag-uhon.\n3 Pero hilnga, si Pahoran habong magtugot na bag-uhon ni tugutan an ley na pagbag-uhon; kun kaya, siya dae nagdangog sa sainda na nagpadara kan saindang mga boses sa paagi kan saindang mga petisyon manunungod sa pagbabago kan ley.\n4 Kun kaya, sinda na nagmamawot na an ley dapat na bag-uhon nagka-aranggot sa saiya, asin namamawot na siya dapat na bako na an magigin pamayong huwes sa bilog na kadagaan; kun kaya nagkaigwa nin sarong mainit na siltikan manunungod kaining bagay; pero bako man nagsagkod sa pagpapabulos nin dugo.\n5 Asin ini nangyaring naglipas na idtong mga nagmamawot na si Pahoran dapat na paghalion gikan sa tukawan nin paghuhusga pinag-apud na mga tawo kan hade, nin huli ta sinda nagmamawot na an ley dapat na bag-uhon sa sarong manera na magsasalida kan libreng pangobyerno asin mag-eestablisa nin sarong hade sa bilog na kadagaan.\n6 Asin sinda na nagmamawot na si Pahoran dapat na padagos na pamayong huwes sa bilog na kadagaan nagkua sa pag-iriba ninda nin pangaran na libredong mga katawohan na nagsumpa o nakipagtipan na mantineron an saindang mga deretso asin mga pribilihiyo kan saindang relihiyon sa paagi nin sarong libreng gobyerno.\n7 Asin ini nangyaring naglipas na an bagay na ini kan saindang pagraralaban-laban na resolbaran sa paagi nin boses nin mga katawohan. Asin ini nangyaring naglipas na an boses nin nagluwas na pabor kan libreng mga katawohan, asin si Pahoran retinido sa tukawan nin paghuhukom, na nagkausa nin grabeng kaogmahan sa pag-iriba nin mga katugangan ni Pahoran asin man kadakul kan mga katawohan nin libertad, na iyo man an nakapabugtak sa mga katawohan kan hade na magsilensiyo, na sinda dae nanggad nagkontra pero obligado na magmantine sa kausa nin libertad.\n8 Ngonian sinda na pabor sa mga hade iyo idtong yaon sa halangkaw an kamundagan, asin sinda nagmarawot na magin mga hade; asin sinda suportado kan mga tawong nagmamawot nin kapangyarihan asin autoridad sa mga katawohan.\n9 Pero hilnga, iyo ini an sarong kritikal na panahon para sa arog na mga pagralaban-laban na madanay sa pag-iriba nin mga katawohan nin Nephi; nin huli ta hilnga, si Amalickiah giraray nagparasunson sa mga puso kan mga katawohan na Lamanita laban sa mga katawohan nin mga Nephita, asin siya an nagtiripon na magkasararo an mga soldados na gikan sa bilog na mga parte kan saiyang kadagaan, asin inarmasan sinda, asin nagpreparasyon para sa giyera sa bilog na kahigosan; nin huli ta siya nagsumpa na iinumon niya an dugo ni Moroni.\n10 Pero hilnga, satuyang mahihiling an saiyang promisang ginibo niya na sarong sagin-sagin; daeng pagkukulang, saiyang pinag-andam an saiyang sadire asin an saiyang mga hukbo na makilaban kontra sa mga Nephita.\n11 Ngonian an saiyang mga hukbo bakong dakul na arog sinda kaidto, nin huli ta kadakul na ribo sainda an nagkagaradan na sa paagi kan mga kamot nin mga Nephita; pero maski na ngani kaining saindang dakulang kadaogan, si Amalickiah nakapagtipon na magkasararo nin sarong makangalason na dakulang hukbo, na kung kaya isya dae natakot na magduman sa kadagaan kan Zarahemla.\n12 Iyo, magin si Amalickiah mismo nag-iba, na yaon sa pamayuhan kan mga Lamanita. Asin ini kaidto yaon sa ika-beynte singkong taon na pagpapamahala kan mga huwes; asin ini kaidto yaon sa kaparehong panahon na sinda nagpoon na tanganing husayon an mga bagay-bagay kan saindang pagraralaban-laban manungod sa pamayong huwes, si Pahoran.\n13 Asin ini nangyaring naglipas na kan an mga tawo na pinag-aapud na mga tawo kan hade nakadangog na an mga Lamanita maarabot sa pakigiyera kontra sainda, sinda nagka-orogma sa saindang mga puso; asin sinda nagsayuma na magkapot nin mga armas, nin huli ta sinda anggot na gayo sa pamayong huwes, asin man sa mga katawohan kan libertad, na sinda habong magkarapot nin mga armas tanganing i-depensa an saindang nasyon.\n14 Asin ini nangyaring naglipas na kan si Moroni nahiling ini, asin man nahiling an mga Lamanita na nag-aarabot na pasiring sa mga kasagkoran nin kadagaan, siya nag-anggot na gayo nin huli sa kasutilan kan mga katawohan na saiyang pinaghingohaan na may grabeng paghigos na maipreserba; iyo, siya nag-anggot na gayo; an saiyang kalag napano nin kanggutan kontra sainda.\n15 Asin ini nangyaring naglipas na siya nagpadara nin sarong petisyon, pasiring sa gobernador nin kadagaan, nagmamawot na dapat niyang mabasa ini, asin itao saiya (Moroni) an sarong kapangyarihan na piriton an mga nagsinutil na i-depensa an saindang nasyon o kun dae sinda paggagaradanon.\n16 Nin huli ta ini iyo an saiyang enot na mapakarhay na maipamugtak sa ka-untokan an arog kaining mga pagraralaban-laban asin mga pagkakabarangan-banga sa pag-iiriba-iba kan mga katawohan; nin huli ta hilnga, iyo ini kaidto an dahilan kan gabos nindang pagkakadestroso. Asin ini nangyaring naglipas na ini ipinagtao na uyon sa boses kan mga katawohan.\n17 Asin ini nangyaring naglipas na si Moroni nagsugo na an saiyang hukbo dapat magpaduman kontra sa mga tawo kan hade, tanganing butungon pababa an saindang kapa-abaw-abawan asin an saindang kahalangkawan asin ipantay sinda sa daga, o sinda dapat na magkarapot nin mga armas asin magsuporta sa kausa kan libertad.\n18 Asin ini nangyaring naglipas na an mga hukbo nagmartsa pa-abante kontra sainda; asin saindang ibinaba an saindang kapaabaw-abawan asin an saindang kalangkawan, na tanganing sinda nagkarapot kan saindang mga armas panggiyera tanganing makipaglaban kontra sa mga tawo ni Moroni sinda pinabaragsak sa ibaba asin nagkaparantay sa daga.\n19 Asin ini nangyaring naglipas na igwa nin kuwatro mil sa mga nagsurutil an pinatumba pababa sa paagi nin espada; asin sinda na saindang mga lider na dae ginaradan sa giyera dinarakop asin ikinunkon sa prisohan, nin huli ta dae pang oras para sa pagdangog kan saindang kaso sa panahon na ini.\n20 Asin an katadaan kaidtong mga nagsinutil, embes na harampakon pababa sa daga sa paagi nin espada, nagsuko sa bandera nin libertad, asin nagkapiriritan na itaas an titulo kan libertad sa saindang mga tore, asin sa saindang mga siyudad, asin makarapot na nin mga armas sa pagdepensa kan saindang nasyon.\n21 Asin kaya si Moroni iyo an nagtapos kaidtong mga katawohan kan hade, na dae na nanggad sinda nadadangog-dangog na mga apilado kan mga katawohan kan hade; asin kaya siya an nagtapos kan kasutilan asin kan kapaabaw-abawan nin mga katawohan na iyo an nagpapabantog na may dugong maharlika; pero sinda dinarara pababa sa kababaan kan saindang mga sadire na arog kan saindang mga katugangan, asin maisog na makikilaban para sa saindang kalayaan gikan sa kauripnan.\n22 Hilnga, ini nangyaring naglipas habang si Moroni iyo baya an nagpapapundo kan mga giyera asin mga pagralaban-laban sa pag-iriba kan sadire niyang mga katawohan, asin ipinagpamugtak sinda sa katuninongan asin sibilisasyon, asin naggigibo nin mga regulasyon sa pag-andam para sa giyera kontra sa mga Lamanita, hilnga, an mga Lamanita nag-arabot sa kadagaan nin Moroni, na yaon sa mga kasagkoran na sa may baybayon.\n23 Asin ini nangyaring naglipas na an mga Nephita bako gayong mapusugon sa siyudad nin Moroni; kun kaya si Amalickiah an nag-atake sainda, nagkagaradan an kadakul. Asin ini nangyaring naglipas na si Amalickiah an nagkapot kan siyudad, iyo, kinaputan an gabos nindang mga kuta.\n24 Asin sinda na nagdurulag paluwas sa siyudad kan Moroni nag-abot sa siyudad kan Nephihah; asin man an mga katawohan kan siyudad kan Lehi nagkatiripon na magkasararo an saindang mga sadire, asin naghimong mag-arandam asin nagin preparado sa pag-atubang sa mga Lamanita sa pakipaglabanan.\n25 Pero ini nangyaring naglipas na si Amalickiah habong magtugot sa mga Lamanita na magpaduman kontra sa siyudad kan Nephihah sa pakipaglabanan, pero pina-untok sinda sa may kababaan sa may baybayon, pinagwaralatan nin mga tawo an kada siyudad tanganing mantineron asin i-depensa ini.\n26 Asin kaya siya nagpadagos, sa pagsakop nin kadakul na mga siyudad, an siyudad nin Nephihah, asin an siyudad nin Lehi, asin an siyudad nin Morianton, asin an siyudad nin Omner, asin an siyudad nin Gid, asin an siyudad nin Mulek, an gabos na ini yaon sa may sirangang kasagkoran sa may baybayon.\n27 Asin kaya nagkakurua ini kan mga Lamanita, sa paagi kan mga padaya ni Amalickiah, grabe kadakul na mga siyudad, sa dae mabilang na mga hukbo, an gabos na ini makukusog na pinagkukutaan arog sa manera kan mga kuta ni Moroni; an gabos na ini nakapagtao nin pusog na depensa para sa mga Lamanita.\n28 Asin ini nangyaring naglipas na sinda nagmartsa paduman sa mga kasagkoran nin kadagaan nin Masagana, nakasagupa an mga Nephitang na naka-atubang ninda asin pinaggaradan an kadakul.\n29 Pero ini nangyaring naglipas na sinda nakasagupa ni Teancum, na iyo an nakagadan ki Morianton asin iyo an nagpamayo kan saiyang mga katawohan sa saiyang pakipaglaban.\n30 Asin ini nangyaring naglipas na saiya man ininotan si Amalickiah, habang ini abanteng nagmamartsa kairiba an saiyang kadakulon na hukbo na tanganing saiyang sakupon an kadagaan nin Masagana, asin man an mga kadagaan panorteng parte.\n31 Pero hilnga siya nakanagbo nin sarong kaluyahan sa paagi nin pakipagsagupaan ni Teancum asin mga tauhan kaini, nin huli ta sinda mga makukusog na mga paralaban; nin huli ta sa tawo ni Teancum mas sobra sa mga Lamanita kan saindang kusog asin kan saindang abilidad sa pakigiyera, nin huli kaini sinda nakagana nin bentahe na nangibabaw kontra sa mga Lamanita.\n32 Asin ini nangyaring naglipas na saindang pinag-atake sinda, kun kaya saindang pinaggaradan sinda magin hanggan sa pagdiklom. Asin ini nangyaring naglipas na si Teancum asin an saiyang mga tauhan nagturugdok kan saindang mga tolda sa mga kasagkoran nin kadagaan kan Masagana; asin si Amalickiah nagtugdok kan saiyang mga tolda sa may mga kasagkoran sa may gilid nin baybayon, asin sa arog kaining manera na sinda pinag-aratake.\n33 Asin ini nangyaring naglipas na kan an banggi nag-abot na, si Teancum asin an saiyang surugoon patagong nagralakaw asin nagruluwas sa pagkabanggi, asin nagpasiriring sa laog kan kampo ni Amalickiah; asin hilnga, an pagturog iyo an nangibabaw sainda nin huli sa sobrang kapagalan, na kausa nin mga patrabaho asin init kan aldaw.\n34 Asin ini nangyaring naglipas na si Teancum pahilom na nakalaog sa tolda kan hade, asin sinaksak nin sarong panusok an saiyang puso; asin siya an kausa nin kagadanan kan hade nin hidali na tanganing dae niya mapagimata an saiyang mga surugoon.\n35 Asin siya nagbalik nin patago sa saiyang sadireng kampo, asin hilnga, an saiyang mga tauhan turorog, asin saiyang pinurukaw sinda asin sinabi sainda an gabos na mga bagay na saiyang naginibohan.\n36 Asin saiyang pinagkausa na an saiyang mga hukbo dapat na magtindog sa ka-andaman, ta baka an mga Lamanita magimata asin mag-aratake sinda.\n37 Asin kaya natapos an ika-beynte singkong taon nin pagpapamahala kan mga huwes na nangibabaw sa mga katawohan kan Nephi; asin kaya natapos an mga aldaw ni Amalickiah.\n# posted by Unknown @ 2/17/2006 08:18:00 PM


Naglilingkod na Mayong Pinagbabasulan | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Wolaita Xhosa Yoruba Zande Zulu\n‘Linilingawan ko an mga bagay na nasa hudyan, asin dinadagos ko an mga bagay na nasa inutan.’—FIL. 3:13.\nHANAPON AN PANGINOT NA MGA PUNTONG INI:\nAno an nakatabang ki apostol Pablo na mapangganahan an saiyang nakaagi na pinagbasulan niya?\nAno an sinasabi kan Bibliya sa kun paano magkaigwa nin katuninungan nin isip?\nAnong prinsipyo an makakatabang sa sato na makapag- lingkod sa Diyos na mayong pinagbabasulan?\n1-3. (a) Ano an pagbasol, asin paano iyan puwedeng makaapektar sa sato? (b) Ano an manunudan ta ki Pablo manungod sa paglilingkod sa Diyos na mayong pinagbabasulan?\nSARONG parasurat nin tula an nagsurat: “An pinakanakakamundo sa gabos na tataramon na sinasabi o isinusurat iyo ini: ‘Kutana arog kaini!’” Siya si J. G. Whittier, asin an pinanunungdan niya iyo an mga bagay na pinagbabasulan ta, na gusto niyato kutanang balikan asin baguhon. An “pagbasol” pagkapurisaw asin pagkakonsensiya sa sarong bagay na nagibo o tibaad dai nagibo, asin puwedeng mangahulugan na “magtangis giraray.” Gabos kita nakagibo nin mga bagay na gusto ta kutanang balikan asin baguhon. Ano an mga pinagbabasulan mo?\n2 May mga tawong napasala nanggad, nakagibo pa ngani nin magagabat na kasalan. An iba dai man nakagibo nin ano man na grabe karaot, pero dai sinda sigurado kun talagang pinakamarahay an pira sa mga desisyon ninda sa buhay. May mga tawo na nakayang dai na pagparaisipon an nakaagi asin nagpadagos sa saindang buhay. An iba padagos na pinapasakitan kan nakaagi ninda asin nag-iisip, “Maray pang dai ko ginibo ito!” (Sal. 51:3) Arin ka diyan? Gusto mo daw kutanang makapaglingkod sa Diyos na mayong pinagbabasulan—dawa man lamang puon ngunyan asin padagos? Igwa daw nin halimbawa kaiyan sa totoong buhay na puwede tang arugon? Igwa nanggad—si apostol Pablo.\n3 Kan siya nabubuhay, nakagibo si Pablo nin grabe karaot na mga sala sagkod madunong na mga desisyon. May mga pinagbasulan siyang marhay sa saiyang nakaagi, pero nanudan man niya kun paano magin mapanggana an saiyang buhay sa maimbod na paglilingkod sa Diyos. Hilingon ta kun ano an manunudan niyato sa saiyang halimbawa dapit sa paglilingkod na mayong pinagbabasulan.\nAN NAKAAGI NI PABLO NA PINAGBASULAN NIYA\n4. Anong nakaagi ni apostol Pablo an pinagbasulan niya?\n4 Kan hoben pa an dating Fariseo na si Pablo, nakagibo siya nin mga bagay na pinagbasulan niya kan huri. Halimbawa, nanginot siya sa madahas na pagpersegir sa mga disipulo ni Cristo. Sinasabi kan Bibliya na pagkatapos tulos kan paggadan ki Esteban, ‘linaglag ni Saulo [na kan huri namidbid na Pablo] an [kongregasyon], na naglalaog sa lambang harong, asin ginuguyod an mga lalaki asin mga babayi, asin ilinalaog sinda sa bilangguan.’ (Gui. 8:3) An iskolar na si Albert Barnes nagsabi na an Griegong termino na itrinadusir na “linaglag” sarong “mapuwersang tataramon, na nagpaparisa kan kaigutan asin kabangisan ni [Saulo] sa pagpersegir.” Huli kaini, sinabi ni Barnes na “naanggot na marhay sa iglesia si Saulo siring sa mabangis na hayop.” Bilang debotong Judio, naniniwala siya na hali sa Diyos an obligasyon niya na tapuson an Kristiyanismo. Kaya an mga Kristiyano maringis niyang pinersegir, na ‘naghahangos pa nin mga pagpatakot asin paggadan tumang sa mga lalaki o mga babayi,’ sa pagmamaigot na gadanon sinda.—Gui. 9:1, 2; 22:4. *\n5. Ipaliwanag kun paano si Saulo, na dating parapersegir kan mga parasunod ni Jesus, nakumbertir asin nagin parahulit manungod ki Cristo.\n5 Desidido si Saulo na magpa-Damasco tanganing puwersahan na kuanon an mga disipulo ni Jesus sa mga harong ninda asin darahon sa Jerusalem tanganing padusahan kan Sanhedrin. Pero, dai siya nagin mapanggana huling linalabanan niya an Payo kan Kristiyanong kongregasyon. (Efe. 5:23) Mantang siya pa-Damasco, nagpahiling saiya si Jesus asin nabuta siya huli sa milagrosong liwanag. Dangan isinugo ni Jesus si Saulo pa-Damasco tanganing maghalat nin dagdag na instruksiyon. Aram ta an iba pang nangyari.—Gui. 9:3-22.\n6, 7. Ano an nagpapahiling na aram na marhay ni Pablo an makulog niyang nakaagi?\n6 Nabago tulos an mga pamantayan ni Pablo sa buhay kan siya magin Kristiyano. Imbes na magin maringis na kaiwal kan Kristiyanismo, nagin maigot siyang parasuportar kaiyan. Pero, nagsurat siya dapit sa sadiri niya: ‘Huli ta nagpakadangog na kamo dapit kan sakong pamumuhay kaidto diyan sa relihiyon nin mga Judio, na pinaglamag ko nin makuri an [kongregasyon] nin Diyos, asin linaglag ko iyan.’ (Gal. 1:13) Paghaloy-haloy, an saiyang nakaagi na pinagbasulan niya nasambitan niya giraray kan magsurat siya sa mga taga Corinto, taga Filipos, asin ki Timoteo. (Basahon an 1 Corinto 15:9; Fil. 3:6; 1 Tim. 1:13) Dai iyan ipinag-orgulyo ni Pablo, pero dai man siya nagsagin na garo baga dai iyan nangyari. Aram niyang marhay na nakagibo siya nin grabe karaot na mga sala.—Gui. 26:9-11.\n7 An iskolar sa Bibliya na si Frederic W. Farrar may sinambit dapit sa papel ni Saulo sa “nakakatakot na pagpersegir.” Sinabi pa ni Farrar na kun pag-iisipan ta kun gurano kagrabe kan ginibo ni Pablo sa mamundong panahon na ini kan buhay niya, saka ta sana “masasabutan an grabeng pagbasol na siguradong namatian niya asin kun paano siya posibleng tinuya kan angguton na mga kaiwal.” Kun beses, posibleng dinulok si Pablo kan mga tugang sa manlain-lain na kongregasyon na dinadalaw niya, mga tugang na primero pa sana siyang mahiling, na nagsasabing, ‘A, ika palan si Pablo—ika an nagpersegir samo!’—Gui. 9:21.\n8. Ano an nagin sabuot ni Pablo dapit sa pagkahirak asin pagkamuot na ipinahiling sa saiya ni Jehova saka ni Jesus, asin anong leksiyon an itinutukdo kaiyan sa sato?\n8 Minsan siring, narealisar ni Pablo na huli sana sa dai na kutana maninigong kabuutan nin Diyos kaya nakaya niyang utubon an saiyang ministeryo. Nasambitan niya nin mga 90 beses an pagkamahihirakon na iyan nin Diyos sa saiyang 14 surat—mas dakul kisa sa iba pang kagsurat sa Bibliya. (Basahon an 1 Corinto 15:10.) Pinahalagahan na marhay ni Pablo an pagkahirak sa saiya, asin gusto niyang siguraduhon na bakong sayang an dai na kutana maninigong kabuutan nin Diyos sa saiya. Kaya ‘nagpagal siya nin labi’ kisa sa gabos na iba pang apostol. Malinaw na ipinapahiling sa halimbawa ni Pablo na kun kita matuga asin mabakli, andam si Jehova na paraon, basado sa atang na pantubos ni Jesus, dawa an magagabat na kasalan. Marahayon nanggad na leksiyon ini para sa siisay man na nasasakitan magtubod na puwede siyang makinabang personalmente sa atang ni Cristo! (Basahon an 1 Timoteo 1:15, 16.) Dawa ngani si Pablo nagin labi-labi kadahas na parapersegir ni Cristo, naisurat niya: ‘An Aki nin Diyos namuot sako, asin uminatang sa saiya man sana huli sako.’ (Gal. 2:20; Gui. 9:5) Iyo, nanudan ni Pablo an prinsipyo kun paano maglingkod na mayo na nin pagbabasulan. Iyan man daw an nanudan mo?\nNanudan ni Pablo kun paano maglingkod na mayong pinagbabasulan\nIGWA KA DAW NIN ANO MAN NA PINAGBABASULAN?\n9, 10. (a) Taano ta may pinagbabasulan an nagkapirang lingkod ni Jehova? (b) Ano an sala sa pagparahadit sa nakaagi?\n9 May mga nagibo ka daw na pinagbabasulan mo ngunyan? Sinayang mo daw an saimong kusog asin panahon sa mga bagay na bakong mahalaga? May nagibo ka daw na nakadanyar sa iba? O tibaad nagbabasol ka huli sa iba pang kadahilanan. An hapot, Ano an magigibo mo?\n10 Dakul an nahahadit! An pagpaparahadit nangangahulugan na ribukon, ikauyam, o pasakitan an sadiri. Nakakapurisaw nanggad iyan. Nareresolberan daw kaiyan an ano man na problema? Dai nanggad! Imahinara na sana an pagprobar na makaabante paagi sa pagliya-liya nin pirang oras sa liya-liya, o tumba-tumba, na inuubos an saimong kusog pero dai ka man nakakahali! Imbes na magparahadit, an paggibo nin positibong aksiyon makakatao nin marahay na mga resulta. Puwede kang humagad nin dispensa sa pinagkasalaan mo, na hinihinguwang ibalik an marahay na relasyon. Puwede mong likayan an ano man na nagin dahilan kun taano ta nakagibo ka nin sala tanganing dai na mautro iyan. Pero, kun beses, tibaad kaipuhan mo talagang tagalan an mga epekto kan nagibo mo. Pero an pagparahadit garo man sana pagkaparalisar na makakaulang sa saro na lubos na makapaglingkod sa Diyos. Asin mayong marahay na resulta an pagparahadit!\n11. (a) Paano ta makakamtan an pagkahirak asin mamumuton na kabuutan ni Jehova? (b) Uyon sa Bibliya, paano kita magkakaigwa nin katuninungan nin isip kun dapit sa nakaagi tang mga sala?\n11 An nagkapira igwa nin tendensiya na tugutan an nakaaging mga sala na makapagabat sa sainda sagkod sa punto na nakakamati sinda na bako na sinda maninigo sa paghiling nin Diyos. Tibaad namamatian ninda na dai na sinda kakahirakan nin Diyos, huli ta magabaton an kasalan ninda o pirmeng nagkakasala. Pero an totoo, ano man an tibaad nagibo ninda, puwede sindang magsulsol, magbakli, asin maghagad nin kapatawadan. (Gui. 3:19) Si Jehova mapahiling sa sainda nin pagkahirak asin mamumuton na kabuutan, arog kan ginigibo niya sa kadakul na iba pa. May kabuutan na papatawadon ni Jehova an mapakumbaba, onesto, asin udok sa pusong nagsusulsol o nagbabasol. Ginibo iyan nin Diyos ki Job, na nagsabi: ‘Nagsusulsol ako sa kabo-kabo asin sa abo.’ (Job 42:6) Gabos kita dapat sumunod sa sinasabi kan Bibliya kun paano magkaigwa nin katuninungan nin isip: ‘An nagtatago kan saiyang mga kasalan dai magrarahay, tara an nagpapahayag kaiyan asin minalikay magkakamit nin pagpatawad.’ (Tal. 28:13; Sant. 5:14-16) Kaya, kaipuhan tang magtuga sa Diyos, mamibi para sa pagpapatawad niya, asin gumibo nin mga lakdang para maitama an sala. (2 Cor. 7:10, 11) Kun gigibuhon ta ini, makakamtan niyato an pagkahirak kan Saro na ‘bulaos sa pagpatawad.’—Isa. 55:7.\n12. (a) Ano an itinutukdo sa sato kan halimbawa ni David manungod sa kun ano an pinakamarahay na gibuhon kun nariribok an konsensiya? (b) Sa anong paagi nagbasol si Jehova, asin paano makakatabang sa sato an pakaaram kaiyan? (Hilingon an kahon.)\n12 An pamibi mapuwersa; dakul an nagigibo kaiyan sa sato sa tabang nin Diyos. Sa pamibi na may pagtubod, ipinahayag ni David an hararom na mga sabuot niya na mababasa sa sarong magayon na Salmo. (Basahon an Salmo 32:1-5.) Arog kan sinabi niya, an pagparapugol sa nariribok na konsensiya nakapaluya nanggad sa saiya! Minalataw na siya nagtios nin maraot na mga epekto sa isip asin salud, saka nawaran nin kagayagayahan huli sa dai pagtuga. Paano siya napatawad asin naginhawahan? Solamenteng paagi sa pagtuga sa Diyos. Sinimbag ni Jehova an mga pamibi ni David asin pinakusog na magpadagos sa saiyang buhay saka gumibo nin kapakipakinabang na bagay. Kun ika mamimibi man nin udok sa puso, makakapagtiwala ka na lubos na dadangugon ni Jehova an pakimahirak mo. Kun pinupurisaw ka kan nakaagi mong mga sala, itanos iyan sa pinakamakakaya mo dangan magtubod sa pag-asegurar ni Jehova na pinatawad ka na niya!—Sal. 86:5.\nTANAWON AN MAABOT NA PANAHON\n13, 14. (a) Sa ano kita maninigong magkonsentrar ngunyan? (b) Anong mga hapot an makakatabang sa sato na siyasaton an presenteng kamugtakan ta sa buhay?\n13 Sinasabi na makakanuod kita sa buhay kun babalikan ta an nakaagi pero dapat kitang mamuhay na tinatanaw an maabot. Kaya imbes na magparahadit sa nakaagi, maninigo kitang magkonsentrar sa presente asin sa maabot na panahon. Ano an ginigibo ta ngunyan, o dai ginigibo, na pag-abot nin panahon pagbabasulan ta—na kutana dai ta ginibo o iba an ginibo ta? Nagdadanay daw kitang maimbod tanganing malikayan an ano man na posibleng pagbabasulan sa maabot na panahon?\n14 Mantang nagdadangadang an dakulang kahurasaan, habo tang mapurisaw kan mga hapot na arog kaini: ‘Puwede daw kutanang naglingkod ako sa Diyos nin urog pa? Taano ta dai ako nagpayunir kan nagkaoportunidad ako? Ano an nakaulang sa sako na abuton an pagigin ministeryal na lingkod? Pinagmaigutan ko daw talaga na isulot an bagong personalidad? Ako daw an klase nin tawo na gusto ni Jehova na mag-istar sa saiyang bagong kinaban?’ Imbes na magparahadit na sana sa nakakapurisaw na mga hapot na iyan, gusto tang gamiton iyan tanganing siyasaton an sadiri asin siguraduhon na ginigibo ta an satong pinakamakakaya sa paglilingkod ki Jehova. Ta kun dai, an pamumuhay ta puwedeng magresulta sa urog pang pagbabasulan.—2 Tim. 2:15.\nNUNGKANG PAGBASULAN AN SAIMONG SAGRADONG PAGLILINGKOD\n15, 16. (a) Ano an mga isinakripisyo nin dakul tanganing inuton sa saindang buhay an paglilingkod sa Diyos? (b) Taano ta dai ta maninigong pagbasulan an ano man na isinakripisyo niyato tanganing inuton an pang-Kahadian na mga gibuhon?\n15 Kumusta man kamo na may mga isinakripisyo tanganing paglingkudan si Jehova nin bilog na panahon? Tibaad binayaan mo an mapangganang karera o asensadong negosyo tanganing pasimplehon an buhay asin magkaigwa nin mas dakul na panahon sa pang-Kahadian na mga gibuhon. O tibaad nagdanay kang daing agom o kun may agom, nagdesisyon na dai magkaaki tanganing puwede ka sa sarong klase nin bilog na panahon na paglilingkod na dai kutana nagin posible sa saimo—paglilingkod sa Bethel, pagtrabaho sa internasyonal na pagtugdok, pansirkitong gibuhon, o paglilingkod bilang misyonero. Maninigo mo daw na pagbasulan iyan ngunyan mantang nagkakaedad ka na sa paglilingkod ki Jehova? Maninigo ka daw na makamati na an mga pagsasakripisyo mo dai man kaipuhan o dai napapanahon? Dai nanggad!\n16 Ginibo mo an mga desisyon na iyan huli sa saimong hararom na pagkamuot ki Jehova asin udok na pagmawot na tabangan an iba na gustong maglingkod sa saiya. Dai mo kaipuhan isipon na mas naparahay ka kutana kun iba an ginibo mo. Magkakaigwa ka nin hararom na satispaksiyon sa pakaaram na ginibo mo an aram mong tama sa saimong kamugtakan. Maggagayagaya ka huli ta ginibo mo an saimong pinakamakakaya na paglingkudan si Jehova. Dai niya lilingawan an pagsasakripisyo mo sa buhay. Sa tunay na buhay na maabot, babalusan ka niya nin mga bendisyon na mas marahay nanggad kisa sa ano man na maiimahinar mo ngunyan!—Sal. 145:16; 1 Tim. 6:19.\nKUN PAANO MAGLILINGKOD NA MAYONG PINAGBABASULAN\n17, 18. (a) Anong prinsipyo an nakatabang ki Pablo na maglingkod na mayong pinagbabasulan? (b) Ano an determinado mong gibuhon kun dapit sa saimong paglilingkod ki Jehova kan nakaagi, sa presente, asin sa maabot na panahon?\n17 Anong prinsipyo an nanudan ni Pablo na nakatabang sa saiya na paglingkudan an Diyos na mayo na nin pinagbabasulan? Arog kan pagkatradusir sa J. B. Phillips, si Pablo nagsurat: “Binayaan ko an nakaagi asin, mantang nakaunat an mga kamot sa ano man na nasa inutan, diretso ako pasiring sa pasuhan.” (Basahon an Filipos 3:13, 14.) Dai pigparaisip ni Pablo an mga nagibo niyang sala kan siya nasa Judaismo pa. Imbes, ginamit niya an bilog niyang kusog tanganing magin kuwalipikado sa premyong buhay na daing sagkod sa maabot na panahon.\n18 Puwede niyato gabos na iaplikar an prinsipyo sa sinabi ni Pablo. Imbes na pagparaisipon an satong nakaagi, na dai na mababago, maninigo tang abuton an nasa inutan. Dai ta man biyong malilingawan an nakaagi tang mga sala, pero dai ta kaipuhan na pagparapasakitan an sadiri huli kaiyan. Puwede tang pagmaigutan na lingawan an nakaagi, paglingkudan an Diyos ngunyan sa pinakamakakaya ta, asin tanawon an maabot na mamuraway na panahon!\n^ par. 4 An pauruutrong pagsambit na pinersegir man ni Saulo an mga babayi nagpapahiling na igwa sinda nin dakulang papel sa pagpalakop kan Kristiyanismo kaidtong inot na siglo, arog kan ginigibo ninda ngunyan.—Joel 2:28, 29.\nSA ANONG PAAGI NAGBASOL SI JEHOVA?\nSa nagkapirang kamugtakan, sinasambit sa Bibliya na si Jehova “nagbasol” (NW). (Jon. 3:10; Gen. 6:6, 7; Hok. 2:18; 1 Sam. 15:11) Huling perpekto an mga ginigibo nin Diyos, an pagbasol niya bako nanggad huli ta napasala siya. (Bil. 23:19; Deut. 32:4) Imbes, sa Hebreo, an pakamati nin pagbasol puwedeng mangahulugan nin pagbago kan isip o intensiyon. Halimbawa, huling si Jehova rasonable, nakikibagay, asin mahihirakon, andam siyang liwaton an intensiyon niyang gibuhon sa mga nagkasala kun sinda magsulsol asin gumibo nin pagbabago.—Jer. 18:7-10.


Kugita - Wikipedia\nOctupos na kumon, Octupos vulgaris\nSarong kumon na kugita (Octopus vulgaris) naghihiro. An saiyang sistema niyerbos tinutugotan an mga guramoy kani na maghiro-hiro na magsadiri\niskematikong diagrama kan kugita kun saen pinapahiling mga parte kaini\nVideo of Octopus cyanea naghihiro asin nagsosorosangle an kolor asin hitsura\nAn kugita sarong mollusk na may malumoy, hanak-hanak na hawak asin may walong guramoy. An mga ini napipisan sa order Octopoda. May 300 na species an nabibisto kaini asin nagrugrupo sa klase Cephalopoda kairiba an mga pusit, cuttlefish asin nautiloid. An malomhok na hawak niya madaling maghira an porma mala ta nakakaulsit sa mga piriot na piwang. Kun sinda nalangoy, an saindang walong guramoy taranos nasa hurihan, nangengenot an payo. Igwa sindang kupsitan na ginagamit sa paghangos asin pag'isog paagi nin pagtopga nin tubig. An mga kugita may kumplikadong sistema nerbyos asin marigmat na gayong pagmaan. Saro daa ini sa pinakamadunong asin alistong maghiro na hayop sa dagat.\nAn mga kugita nakukua sa iba-ibang rona kan dagat, sa kararoman, sa libtong na parte o sa mga coral reef. Dakul na species kaini marikas magtalubo, nagurang tolos asin amay nagagadan. Sa pagmamaro', an lalake nagamit nin sarong guramoy na hinahatod an mga esperma niya sa laog mismo kan ikinabuhay kan babae. An babae sinasaray na an fertilisadong mga sugok sa tagoan asin binabantayan sagkod na maghirimsa, dangan nagagadan naman siya. Sa pagligtas kan saiyang buhay dakul an estratehiya kaini arog kan pagpakupsit nin maitom na tinta ngane dai siya mahiling, pagtago sa mga dai-risang paiplian, pagpahiling nin patilalaban, asin sa pagdulag ninda nin sobrang marikason na garo nasumpit sana. Gabos na kugita may kamandag alagad marara para sa tawo iyo idtong inapod na blue-ringed na oktupos.\nLawig kan buhay[baguhon | baguhon an source]\nHalipot an buhay kan mga kugita. Ibang speciea nabubuhay sanang mga anom na bulan. totoo an higanteng Pacific octupos, saro sa darakulang species, nabubuhay nin limang taon. An mga kugita kaya nalilimitaran an saindang buhay kan saindang reproduksyon, an mga lalake nabubuhay sagkod sana pirang bulan pakatapos nagmamaro' asin ta an babaed pakalihis sanang pakahimsa' kan mga sugok kaini. An reprodukdibong glandula kaini napoon pagtalubo huli sa impluensya hormonal alagad naresulta sa pagpundo pagtrabaho kan aparato dihestibo na padagos logod nagagadan an kugita sa pagkarutos.\nKinua sa "https://bcl.wikipedia.org/w/index.php?title=Kugita&oldid=199088"\nMga mollusk na pangkomersyal\nMga hayop na nagsasangle nin kolor\nHuring binago an pahinang ini kaitong 13 Nobyembre 2020, alas 17:56.


PAGMAHAL SA PRESYO KAN FACE MASK Opurtonistang negosyante pinatanidan kan DTI Bicol\nNagpatanid na an Department of Trade and Industry (DTI) sa Bicol na andam sangatan nin caso kan ahencia an mga opurtonistang negosyante na paliog na an presyo sa pagpabakal kan face mask.\nNganing maka-aksyon tolos an DTI Bicol dapat maging vigilante na an consumedores sa paagi nin paghagad nin opisyal na recibo asin kun ‘overprice’ itao sa arin man na opisina provincial kan ahencia nganing casohan sagcod na pamultahan an negosyante.\nPagsinutil sa Consumer Act o Acta Republika 7394 an aatubangon na caso kan arin man na pasaway na negosyante.\nIni an mga pahayag ni DTI Regional Director Jocelyn Blanco kan mag-atubang sa miembros kan media sa Ciudad nin Naga kan Martes, Febrero 4 na ginibo sa Avenue Plaza.\nSiisay man makakua kan OR na overprice an face mask isumiter sa opisina kan DTI nganing aksyonan ko bako lang ining lokal na problema envez international emergency, sabi pa ni Blanco.\nPig-ispon kan direktor na igwang nagbakal nin dakul na mga face mask sa Ciudad nin Naga sa cantidad na P5 an presyo cada pidaso alagad pagluwas sa establisimiento, ipinapabakal na sa cantidad nin P25.00.\nAn isyung ini pigpaabot na ni Blanco ki Alcalde Nelson Legacion mientras na sinda igwa nin police power.\nPagbalga sa price act kan medicine supply huli ta kabali digdi an medicina, medical supply asin medicine devices.\nSinabi pa na nag-aksyon na an DTI Bicol mantang an problema sa pagwarawara kan face mask bako lang kan Department of Health asin an ginibo kan ahencia naggibo nin iniciativo sa paagi kan pag-monitor kan suplay sa Bicol.\nAlagad sa saindang findings kulang talaga an suplay, sabi pa.\nNangyari ini huli ta kan magtuga an Volcan Taal piglimitaran an suplay sa Bicol envez pigdadara sa apektadong residentes sa Batangas.\nSa saindang paglibot sa anom na provincia kan rehiyon solamente an Catanduanes an igwa nin suplay kan M-95 alagad kulang man an mga parabakal.\nKabali sa saindang pig-monitor an suplay nin alcohol sa mga botica asin malls alagad dai man nin problema.\nSaiya man inomaw an Angena Trading sa Ciudad nin Naga na nakatalaan na magdistribuer nin libreng maabot sa treinta mil (30,000) na tig-duruwang face mask. (DPAureus)


Home / Albay / Legazpi City / News / Sorsogon / Sorsogon City / Tomboy na supplier nin shabu sa Sorsogon, arestado sa buy bust sa Legazpi City\nTomboy na supplier nin shabu sa Sorsogon, arestado sa buy bust sa Legazpi City\nBicol Standard Newspaper Tuesday, January 09, 2018 Albay, Legazpi City, News, Sorsogon, Sorsogon City\nLEGAZPI CITY - Arestado sa sarung buy bust operation kan pinagsarung elementos kan PDEA-Bicol asin PNP Sorsogon an babaying taga Legazpi City, Albay na pigtutubudan na iyo an nagsusuplay nin droga sa Sorsogon City, Sorsogon.\nSa entrevista kay PDEA Regional Director Christian Frivaldo, na iyo an nag supervise kan Operasyon, sinabi kaini na naghagad nin tabang an PNP kan Sorsogon City ta napag aramang sarung pusher hali sa Albay an nagbabariwas nin droga sa saindang lugar.\nSa paagi kan tarabangan kan PDEA ROV, Team Albay, sa pangenot ni Agent Enrique Lucero, PNP RID5, Sorsogon City asin Legazpi City Police Station, ikinasa kasubangging alas 8:30 an buybust operation sa Brgy. Puro, Legazpi City na nagresulta sa pagkaka arestar kay Emily Bolawan y Quiano, alyas "Tomboy," residente kan P2 Brgy Sabang Legazpi City.\nKaiba kaini sa naarestar si Chimbers Andes y Abejoro, residente kan Brgy. Ezperanza, Pilar Sorsogon.\nNakua sa mga suspek an 10 gramo nin suspected shabu na may pigkakarkulong street value na P65,000.\nNapag araman gikan kay Director Frivaldo, na bago pa sana sa pagpabakal nin droga si alyas tomboy asin wara pa ini sa watchlist kan PDEA.\nMientrastanto, naogma si Frivaldo sa kaenot enoting coordinated operation na ini kan PDEA asin PNP sa Bicol huli ta nahiling na mas kuminusog pa an pwersa ninda.\nMagigirumduman na nagka duwang beses na hinali alagad binalik ni Presidente Rodrigo Duterte sa PNP an anti drug war alagad an pinakahuri, dae na pipahiro an mga ini sagod na daeng koordinasyon sa PDEA. (Vince Villar)\nTomboy na supplier nin shabu sa Sorsogon, arestado sa buy bust sa Legazpi City Reviewed by Bicol Standard Newspaper on Tuesday, January 09, 2018 Rating: 5


2 NEPHI TSAPTER 4\nSi Lehi nagpagiromdom asin nagbendisyon kan saiyang angkan --- Siya nagadan asin linubong --- Si Nephi nagpamuraway sa karahayan nin Diyos sa saiya --- Si Nephi ipinamugtak an bilog niyang tiwala sa Kagurangnan sagkud pa man.\nAsin ngonian, ako, si Nephi, nagtataram mapanungod sa mga propesiya na an sakuyang ama iyo an nagsabi, manunogd ki Joseph, na iyo an dinara duman sa Ehipto.\n2 Ta hilnga, siya talaga nagpropesiya manungod sa gabos niyang banhi. Asin an mga propesiya na saiyang sinurat, igwa nin daeng dakul na makakalangkaw pa. Asin siya nagpropesiya tungkol satuya, asin an satuyang paabuton na mga henerasyon; asin an mga ini nasusurat sa mga laminang bronse.\n3 Kun kaya, pagkatapos na an sakuyang ama nakagibo na kan saiyang pantapos na mga tataramon tungkol sa mga propesiya ni Joseph, saiyang inapud an mga kaarakian ni Laman, an saiyang mga akeng lalake, asin an saiyang mga akeng babae, asin nagtaram sa sainda: Hilnga, mga aki kong lalake, asin mga aki kong babae, na iyo an mga akeng lalake asin babae kan sakuyang panganay, ako maghihimo na tanganing kamo magtatao nin talinga sa sakuyang mga tataramon.\n4 Ta an Kagurangnang Diyos iyo an nagtaram na: Habang kamo magkukuyog sa sakuyang mga kasugoan kamo mag-aasenso sa kadagaan; asin habang kamo dae nagkukuyog sa sakuyang mga kasugoan kamo tatakwilon gikan sa sakuyang atubangan.\n5 Pero hilnga mga aki kong lalake asin babae, ako dae nanggad makakaduman sa sakuyang lubongan sagkud na ako makakapagwalat nin sarong bendisyon sa saindo; ta hilnga, ako nakakaaram na kun kamo dadarahon paitaas sa dalan na dapat nindong padumanan kamo dae nanggad minahale gikan dyan.\n6 Kun kaya, kun kamo pinagsumpa, hilnga, ako magwawalat nin bendisyon sa saindo, na an sumpa mapupuwedeng hahaleon gikan saindo asin magin panimbagon sa ibabaw kan mga payo kan saindong mga magurang.\n7 Kun kaya, nin huli kan sakuyang bendisyon an Kagurangnang Diyos dae nagtutugot na kamo mapapara; kun kaya, siya magigin maheherakon sa saindo asin sa saindong banhi sagkud pa man.\n8 Asin ini nangyaring naglipas na pagkatapos na an sakuyang ama nakagibo na kan saiyang pantapos na pagtataram sa mga akeng lalake asin babae ni Laman, siya naggustong an mga akeng lalake asin babae ni Lemuel na man an darahon sa atubangan niya.\n9 Asin siya nagtaram sa sainda, na nagsasabing: Hilnga, mga aki kong lalake asin mga babae, na iyo an mga akeng lalake asin babae kan sakuyang panduwang aki; hilnga, ako magwawalat sa saindo nin kaparehong bendisyon na sakuyang ipinagwalat sa mga akeng lalake asin babae ni Laman; kun kaya, kamo dae nanggad basang na madestroso; pero sa katapusan an saindong banhi magigin paladan.\n10 Asin ini nanagyaring naglipas na kan an sakuyang ama nakagibo na kan pantapos na pagtataram sa sainda, hilnga, siya nagtaram sa mga akeng lalake ni Ishmael, iyo, asin sa kagabsan kan saiyang pagharongon.\n11 Asin pagkatapos na siya nakahimo na kan pantapos na pagtataram sa sainda, siya nagtaram ki Sam, na nagsasabi: Paladan ka asin an saimong banhi; ta ika iyo an magmamana kan daga kapantay kan saimong tugang na si Nephi. Asin an saimong banhi kaibahan na bibilangon kan saiyang banhi; asin ika magigin kapareho kan saimong tugang, asin an saimong banhi arog kan saiyang banhi; asin ika magigin mapalad sa kagabsan kan saimong mga aldaw.\n12 Asin ini nangyaring naglipas pagkatapos kan sakuyang ama, si Lehi, nakapagtaram na sa bilog niyang pagharongon, uyon sa mga pagmate kan saiyang puso asin kan Espiritu nin Kagurangnan na yaon sa saiya, siya nagin gurangon na. Asin ini nangyaring naglipas na siya naggadan, asin inilubong.\n13 Asin ini nangyaring naglipas na dae pa kadakul na mga aldaw pagkatapos niyang magadan, si Laman asin Lemuel asin an mga akeng lalake ni Ishmael nagka-aranggot sakuya nin huli sa mga pagpapagiromdom nin Kagurangnan.\n14 Ta ako, si Nephi, napiritan na makipag-olay sa sainda, na uyon sa saiyang tataramon; ta ako nakapagtaram nin kadakul na mga bagay sa sainda; asin man an sakuyang ama, bago siya nagadan; kadakul kaining mga ipinagtaram nasusurat sa sakuyang ibang mga lamina; ta mas kadakul pang parte kan historiya na nasusurat na sa iba ko pa man na mga lamina.\n15 Asin sa mga ini ako nagsurat nin mga bagay kan sakuyang kalag, asin kadakul sa mga kasuratan na nagka-urukit sa mga laminang bronse. Ta an sakuyang kalag nag-oogmang gayo sa mga kasuratan, asin an sakuyang puso naghohorop-horop sa sainda, asin sinurat an mga ini para sa pagkakanuod asin kapakinabangan kan sakuyang mga kaarakian.\n16 Hilnga, an sakuyang kalag nag-oogmang gayo sa mga bagay nin Kagurangnan; asin an sakuyang puso naghohorop-horop nin dagos sa mga bagay na sakuyang nagkahiriling asin nagkadarangog.\n17 Maski ngani arog pa man kaini, laen pa man sa dakulaon na karahayan nin Kagurangnan sa pagpapahiling niya sakuya kan saiyang dakulaon asin mga makangangalas na mga kagibohan, an sakuyang puso nagkukurahaw: O kaherak-herak kong nilalang! Iyo, an sakuyang puso nagmumundo nin huli kan sakuyang laman; an sakuyang kalag nasasakitan nin huli kan sakuyang mga karaotan.\n18 Ako nakakulong nin huli sa mga tentasyon asin mga kasalan na iyo an madalion sanang nakabihag sakuya.\n19 Asin kan ako nagmawot na magin maogma, an sakuyang puso nag-uungol nin huli kan sakuyang mga kasalan; maski na ngani, ako nag-aaram kun siisay ako nagtitiwala.\n20 An sakuyang Diyos iyo mismo an nagin suporta ko; siya an nangengenotan sakuya na matapos na an sakuyang mga kasakitan sa kaparangan; asin siya an nagbantay sakuya sa ibabaw kan mga tubig nin dakulang kairaroman.\n21 Siya mismo an nagpapano sakuya kan saiyang pagkamuot, maski na ngani sa pagkaubos kan sakuyang laman.\n22 Siya an nagpalawigaw kan sakuyang mga kaiwal, na tanganing sinda nangungubog-kubog mismo sa atubangan ko.\n23 Hilnga, siya nakakadangog kan sakuyang paghihibi kun aldaw, asin siya nagtatao sakuya nin kaaraman sa paagi nin mga bisyon sa oras nin kabanggihon.\n24 Asin sa aldaw ako maigot na marhay na nagpapangadye sa atubangan niya; iyo, an sakuyang boses ipinapadara duman sa kaitaasan; asin an mga anghel nagbababa digde asin nagparatukdo sa sakuya.\n25 Asin sa mga pakpak nin saiyang Espiritu an sakuyang hawak pinagdara duman sa mga kaibabawan nin haralangkaw na mga kabukidan. Asin an sakuyang mga mata nakahiling nin mga darakulang bagay, iyo, maski na idtong mas dakulaon pa para sa tawo; kaya ako pinakiolayan na ako dae nanggad magsurat kan mga ini.\n26 O pagkatapos, kun ako nakahiling nin mas mga dakulang bagay, kun an Kagurangnan sa saiyang kapakumbabaan sa mga kaarakian nin mga tawo nagbisita sa mga tawo na may dakulang pagkaherak, tadaw baya ta an sakuyang puso maghihibi asin an sakuyang kalag magwili sa bukid nin kamondoan, asin an sakuyang laman masasayang lamang, asin an sakuyang kusog pinanluluya nin huli kan sakuyang mga kasakitan?\n27 Asin tadaw ta dapat akong magpadaog sa kasalan, nin huli kan sakuyang laman? Iyo, tadaw baya ta dapat akong magtao nin dalan sa mga tentasyon, na an sarong diyablo iyo an nagbugtak sa puso ko na tanganing iyo an magraot kan sakuyang katalingkasan asin nagpasakit kan sakuyang kalag? Tadaw baya ta ako nag-aanggot nin huli kan sakuyang kaiwal?\n28 Magmata ka, kalag ko! Dae ka nanggad magluhod sa kasalan. Mag-ogma ka, O puso ko, asin dae ka nanggad magtao nin lugar para sa kalaban nin saimong kalag.\n29 Dae na nanggad mag-anggot giraray nin huli kan sakuyang mga kaiwal. Dae na panluyahan an sakuyang kusog nin huli kan sakuyang mga kasakitan.\n30 Mag-ogma ka, O puso ko, asin magkurahaw na ipanungod sa Kagurangnan, asin magsabi: O Kagurangnan, ako mag-oomaw saimo sagkud pa man; iyo, an sakuyang kalag mag-oogma saimo, Diyos ko, asin an gapo nin sakuyang kaligtasan.\n31 O Kagurangnan, mapupuwede daw po na tabuson mo an sakuyang kalag? Mapupuwede daw po na ililigtas mo ako paharayo sa mga kamot nin sakuyang mga kaiwal? Mapupuwede daw po na giboha sakuya na ako puwedeng matakot sa lalawgon nin kasalan?\n32 Na an mga pintuan nin impyerno padagos na magin serado sa atubangan ko, nin huli ta an sakuyang puso nagpupukan asin an sakuyang espiritu yaon sa pagsosolsol! O Kagurangnan, dae mo po ipagsarado an mga pintuan kan saimong pagkamatanos sa atubangan ko, na ako makapaglakaw sa dalan nin hababang bukid, na ako pirmeng nasa patag na agihan.\n33 O Kagurangnan, mapupuwede daw po na saimo akong patuson sa laog kan roba nin saimong pagkamatanos! O Kagurangnan, mapupuwede daw po na gibohon mo nin sarong dalan para ako makaligtas sa atubangan kan sakuyang mga kaiwal! Mapupuwede daw po na gibohon mo an sakuyang dalan na matanos sa atubangan ko! Mapupuwede daw po na dae mo pagbugtakan nin singkogan an sakuyang dalan --- pero ika po an maghawan kan dalan na yaon sa atubangan ko, asin dae mo po pag-abalahon an sakong aagihan, kundi an mga dalan kan sakuyang kaiwal.\n34 O Kagurangnan, ako po bilog na nagtitiwala saimo, asin ako magtitiwala saimo sagkud pa man. Ako dae magbubugtak nin sakuyang tiwala sa takyag nin laman; ta ako nag-aaram na pinagsusumpa an siisay na nagbubugtak kan siyang tiwala sa takyag nin laman. Iyo, pinagsusumpa an siisay na nagbubugtak nin saiyang tiwala sa tawo o an paggibo kan laman na iyo an saiyang takyag.\n35 Iyo, ako nag-aaram na an Diyos nagtatao nin sagana sa saiya na naghahagad. Iyo, an sakuyang Diyos magtatao sakuya, kun ako maghagad nin bakong sala’; kaya ako magpapaabot kan sakuyang boses saimo; iyo, ako magkukurahaw sa saimo, sakong Diyos, an gapo nin sakuyang pagkamatanos. Hilnga, an boses ko sagkud pa man maglalangkaw paitaas sa saimo, sakong gapo asin an sakuyang daeng-kasagkuran na Diyos. Amen.\n# posted by Unknown @ 6/01/2004 06:51:00 PM


1 NEPHI TSAPTER 3\nAn mga aking lalaki ni Lehi nagbalik sa Jerusalem tanganing kuahon an mga laminang bronse --- si Laban nagsayuma na itao an mga ini --- si Nephi nagpapagirumdom asin pinapakusog an saiyang mga tugang --- Inaragaw ni Laban an saindang dara-darang pagsadire asin gusto sindang garadanon --- si Laman asin si Lemuel pinakulgan si Nephi asin sinda sinaway nin sarong anghel.\nAsin ta nangyari na Ako, si Nephi, nagbalik hale sa pakikipag-olay sa Kagurangnan, pasiring sa tolda kan sakong ama.\n2 Asin ta nangyari na siya nakipag-olay sakuya, na nagsasabi: Hilnga ako nangiturugan nin sarong pangiturog, na ako sinugo nin Kagurangnan na ika asin an saimong mga tugang dapat na magbalik sa Jerusalem.\n3 Ta hilnga, yaon ki Laban an kasaysayan kan mga Judio asin an listahan nin kapag-arakian kan sakuyang mga ninuno, asin an mga ini naka-ukit sa bronseng lamina.\n4 Kaya, an Kagurangnan nagsugo sakuya na ika asin an saimong mga tugang dapat na magduman sa harong ni Laban, asin hagadan an mga rekord, asin darahon an mga ini digde sa lugar nin kalantadan.\n5 Kaya ngonian, hilnga an saimong mga tugang na nagngungurob-ngurob, nagsasabi na nadepisilan na gayo sinda sa mga bagay na sakuyang hinahagad sainda; pero hilnga bakong ako an naghahagad sainda kan mga bagay na ini, kundi ini kasugoan nin Kagurangnan.\n6 Kaya lakaw, aki ko, asin saimo an pabor nin Kagurangnan, ta ika dae nagugumod-gumod.\n7 Asin ta nangyari na Ako, si Nephi, nagsabi sa sakong ama: Maduman ako asin gigibohon ko an mga bagay na ipinagsusugo nin Kagurangnan, ta aram ko na an Kagurangnan dae man nagsusugo sa mga aki nin tawo, kun dae niya pinag-andaman nin sarong dalan para sainda na tanganing mahaman ninda an mga bagay na saiyang pinapagibo.\n8 Asin nangyari na kan madangog niya an mga tataramon na ini nag-ogma siyang gayo, ta aram na niya na ako ginibong paladan nin Kagurangnan.\n9 Asin Ako, si Nephi, asin as sakong mga tugang nagpahumale sa kaparangan, na dara an samong tolda, ta mapaduman sa daga nin Jerusalem.\n10 Asin nangyari na kami nag-abot na sa lugar nin Jerusalem, ako asin an sakong mga tugang nagka-igwa nin konsultasyon sa lambang saro sa saro.\n11 Asin kami nagburunutan --- kun siisay samuya an madman asin maglaog sa harong ni Laban. Asin ta nangyari na si Laman an nakabunot na magduman; asin si Laman naglaog sa harong ni Laban, asin saiya ining kina-olay habang nakatukaw sa laog kan saiyang harong.\n12 Asin saiyang hinagad na makua ki Laban an mga rekords na naka-ukit sa mga bronseng lamina, na may laman kan kasaysayan kan sakuyang ama.\n13 Asin uya, nangyari na naanggot si Laban, asin pinalayas siya sa saiyang atubangan; asin habo na mapapasaiya an mga rekords. Pagkatapos, sinabi niya saiya: Hilnga ika sarong parahabon, asin ta gagadanon taka.\n14 Pero nagdulag si Laman sa atubangan niya, asin isinabi nya samuya an gabos na bagay na ginibo saiya ni Laban. Asin nagpoon kaming nagin mamundoong marhay, asin an sakong mga tugang mabaralik na kuta na sa samuyang ama sa kaparangan.\n15 Alagad hilnga nagsabi ako sainda na: Habang an Kagurangnan buhay, asin kita man mga buhay, dae kita magbalik sa satuyang ama sa kaparangan hanggan satuyang mahaman an bagay na pinagsusugo nin Kagurangnan satuya.\n16 Kaya, dapat kitang pano nin pagtubod sa pagsunod kan mga kasugoan nin Kagurangnan, ngonian maduman kita sa daga na pinaggikanan kan satuyang ama, ta hilnga binayaan niya an bulawan asin plata, asin an gabos na klaseng mga kayamanan. Asin an gabos na ini ginibo niya tanganing magsunod sana sa Kagurangnan.\n17 Ta naaaraman niyang gayo na an Jerusalem dapat na runuton, nin huli sa karaotan nin mga tawo.\n# posted by Unknown @ 4/03/2004 03:02:00 PM


Naka-andam ipasunod kan Regional Tripartite Wages and Productivity Board (RTWPB) an bagong wage order ano man na bulan ngunian na taon o maging sa 2022 oras na magkulpa na an problema sa corona virus disease.\nNaka-ulang an pandemya kan magpuon an krisis sa salud kan Marso 2020 mantang nasa proceso kan pag-isyu an RTWPB Bicol sa ipapaluwas na Wage Order No. 20 para sa viente cinco (Php25.00) pesos na daily wage increase sa pribadong sektor.\nIni an mga pahayag kan RTWPB sa kaaldawan kan Labor Day (Mayo uno) sa paagi ni spokesperson Francia Ocmer sa tahaw kan mga kahapotan kan obreros sa pribadong sektor kun ano nangyari kan pandienteng Wage Order No. 20.\nNaka-agenda sa miting kan commission na pigtalaan kan Marso 12, 2020 alagad inabot nin krisis sa coronavirus disease asin dagos nang kinancelar kan junta, sabi pa ni Ocmer.\nBase sa saindang guidelines an junta puedeng magdangog sa petisyon sa wage increase kan obreros, alagad kun mayong petisyon sa paagi kan saindang iniciativo o mutio propio sinda an mag-adal asin maproceso para sa dugang na sueldo sa pribadong sektor.\nAn propuestong Wage Order No. 20 base sa iniciativo na kan RTWPB Bicol alagad na-uulang huli kan pandemya.\nDakul na mga establisimiento an temporaryong nagsara huli ta apektado kan economia asin kabale man digdi an rinibong nawaran nin trabajo, kaya dificil pang mag-implementar huli sa lakma pang economia.\nSa ngunian cantidad sanang Php310 an minimum na daily wage kun nadagos an dugang na sueldong Php25.00 dakulang bagay sa mga obrero.\nKan nakaaging selebrasyon kan mga obreros kan Labor Day mayong mga mahiwas na hiro protesta nganing maghagad nin dugang na sueldo envez hinahapot an Wage Board kun ano na si nangyari sa Wage Order No. 20.\nAn estrictong pag-implementar kan social distancing o health protocols iyo an nakapugol sa mga hiro protesta.\nAn Duterte administration mayo man nin ‘‘good news’’ sa obreros kan pribadong sektor. (DPA)


Pignombrahan na director kan NIA pinapahali ki Duterte\nMasumiter an grupo ni Silvestre Bonto, Presidente kan National Confederation Irrigators Association nin petisyon na minahagad ki Presidente Rodrigo Duterte na bawion an pagkaka-nombra ki Gregorio Sarmiento bilang miembro kan junta deriktiba kan National Irrigation Administration na dating kinapotan ni Bonto kan panahon ni Presidente Benigno III.\nKinu-kuwestiyon ni Bonto an kuwalipikasyon ni Sarmiento na dating presidente kan Parent Teacher Association, Varsity Player asin dai man naging lider nin anuman na organisasyon nin para-oma .\nKun magpapadagos na matukaw sa junta kan NIA si Sarmiento, mawawaran nin representante an mga paraoma para suportahan an saindang mga programa.\nIdinagdag pa ni Bonto na nakabugtak sa NIA Charter, na an matukaw na miembro kan junta deriktiba sa NIA dapat hale sa organisasyon kan mga sektor nin paraoma siring kan NCIA na saiyang pinag-kakapotan ngonian.\nAn isusumiter na petisyon kan nasabing grupo an pirmado man kan otsenta y singkong Presidente kan Provincial Irrigators Association sa bilog na nasyon. Ini iyo si mga nag-atendir kan ipina-apod na General Assembly kan Irrigators Association.\nKun igwang nababagayan na opisina si Sarmiento, ini iyo an PAGCOR, BOC asin PNOC.\nMayo man nahihiling na problema si Bonto kun kadaklan sa mga ka-klase ni NIA Administrator Ricardo Visaya na dati man mga Heneral an naka-puwesto ngonian sa NIA. (Melvin Machado)


SA CIUDAD NIN NAGA: P149M na TRIPP project iimplementar kan DPWH\nPapabulosan nin P149 milyon an lokal na gobierno kan Ciudad nin Naga hali sa gobierno nasyonal para sa proyecto sa infrastraktura alagad an opisina rehiyonal kan Department of Public Works and Highways (DPWH) sa Bikol iyo an ma-implementar kan road widening project sa mga barangay haling Del Rosario pasiring sa mga itaas na mga barangay kan Cararayan, San Isidro asin Carolina.\nIni an kinumpirmar sa Bicol Mail ni Alcalde John Bongat matapos saindang hagadon an dakulang fondo sa lindong kan Tourism Road Infrastructure Program Prioritization (TRIPP), na kun haen an Arts Culture and Tourism Office (ACTO) iyo an benipisyaryo kan programa ngonian na taon.\nKatuyohan kaini na mapaangat an programa sa turismo kan City Hall mantang an itaas na mga barangay kan ciudad pigdadayo na nin turista arog kan bantogan na Malabsay Falls asin yaon pa digdi an Panicuason Hot Springs Resort kabali an bagong facilidades arog kan ‘’zip bikes and tarzan swings’’.\nSinabi pa kan jefe ejecutivo kan ciudad na nakatalaan nang isubasta kan DPWH an proyecto nganing maimplementar kan ahencia ngonian na taon.\nAn Cararayan-San Isidro-Carolina road kabali sa resolucion na inaprobaran kan Sangguniang Panlungsod na iconverter sa national road na padreno si Consejal Vidal Castillo, pamayo kan committee on infrastructure alagad posibleng dagos nang aprobaran kan DPWH mantang saindang iimplementar an road widening project.\nSinabi pa ni Castillo na oras matapos an road widening project makakatabang sa paglaog nin mga dayuhan na turista sa ciudad mantang ribo-ribo nang mga dayuhan na turista an regular nang nagsasakat sa Malabsay Falls asin Panicuason Hot Spring Resort.\nAn City Hall enot naghagad nin tabang sa 2nd Engineering District kan DPWH sa Baras, Canaman, Camarines Sur para sa TRIPP project alagad sinabi ni Assistant District Engineering Richard Emmanuel Ragragio sainda ining pig-endorsar sa central office nganing matagamahan nin fondo asin na-aprobaran sagcod na natagamahan nin P149 milyon para sa ngonian na taon.\nAn Carolina-San Isidro-Cararayan road yaon pa sa lokal na gobierno kan ciudad alagad mantang para sa programa sa turismo dai na ini kaipuhan dawa dai pa nacoconvertir sa national road, sabi pa ni ADE Ragragio.\nPig-aandaman na kan City Hall an liwat na paghagad nin fondo para sa 2019 national budget nganing maimplementar an road improvement kan Almeda Highway sa Concepcion Grande nganing facil an viaje pasiring sa Naga Airport sa Pili, Camarines Sur maging sa Bicol Central Station.\nKaayon sa plano digdi kan ciudad iyo an pagbugtak nin bicycle asin jogging lanes mantang makakabawas pa sa problema sa bulos nin trafico sa Roxas Avenue asin Maharlika Highway, kabali na sa Concepcion Grande asin Pequeña. (dpaureus)


3 Juan 1 | Bibliya Online | New World Translation\nMateo Marcos Lucas Juan Gibo Roma 1 Corinto 2 Corinto Galacia Efeso Filipos Colosas 1 Tesalonica 2 Tesalonica 1 Timoteo 2 Timoteo Tito Filemon Hebreo Santiago 1 Pedro 2 Pedro 1 Juan 2 Juan 3 Juan Judas Kapahayagan 1\nPangungumusta asin pamibi (1-4)\nKomendasyon ki Gayo (5-8)\nAn ambisyosong si Diotrefes (9, 10)\nMagayunon an sinasabi manungod ki Demetrio (11, 12)\nPlanong pagdalaw asin panghuring pangungumusta (13, 14)\n1 Hali sa gurang na lalaki,* para ki Gayo, an sakuyang padangat, na tunay kong namumutan. 2 Namumutan kong tugang, ipinapamibi ko na sa gabos na bagay lugod na padagos na magin marahay an saimong kamugtakan asin an saimong salud, arog kan kamugtakan mo ngunyan. 3 Huli ta nag-ugma akong marhay kan may nagdigding mga tugang asin kan sabihon ninda an manungod sa pangangapot mo sa katotoohan, siring kan aram ko mismo, na naglalakaw ka sa katotoohan. 4 Mayo na akong ibang mas urog pang dahilan para mag-ugma* kisa kaini: an madangog ko na an sakuyang mga aki danay na naglalakaw sa katotoohan. 5 Namumutan kong tugang, ipinapahiling mo an kaimbudan mo dahil sa saimong ginigibo para sa mga tugang, maski duman sa mga bako mong kabisto. 6 Nagpatotoo sinda sa atubangan kan kongregasyon manungod sa saimong pagkamuot. Pag mahali na sinda, tabi man na tabangan mo sinda sa paaging makakapaugma sa Diyos. 7 Huli ta nagduduman sinda sa manlain-lain na lugar para sa saiyang ngaran, na dai nag-aasang mag-ako nin ano man hali sa mga tawo kan mga nasyon. 8 Kaya may obligasyon kitang istimaron an mga arog ninda, na sa siring kita magin mga kapwa ninda trabahador para sa katotoohan. 9 May ipinadara akong surat sa kongregasyon, alagad si Diotrefes, na gusto pirming siya an nangingibabaw sa saindo, habo niyang akuon na may paggalang an ano man na sabihon niyamo. 10 Kaya pag makadiyan ako, ihahayag ko an ginigibo niyang pagpalakop nin maraot na mga istorya* manungod sa samuya. Asin dai pa nakontento kaini, habo man niyang igalang asin akuon an mga tugang; tapos idtong mga gustong akuon sinda, hinihinguwa niyang pugulan saka halion sa kongregasyon. 11 Namumutan kong tugang, dai mo pag-arugon an maraot, kundi arugon mo an marahay. An saro na naggigibo nin marahay naggikan sa Diyos. An saro na naggigibo nin maraot dai nakahiling sa Diyos. 12 Gabos sinda magayunon an sinasabi manungod ki Demetrio, asin pinapatunayan iyan kan pamumuhay niya kauyon kan katotoohan. Sa katunayan, pati kami nagpapatotoo manungod sa saiya, asin aram mo na totoo an sinasabi mi. 13 Dakul na bagay pa akong gustong isurat sa saimo, pero habo kong ipaagi iyan sa pansurat asin tinta. 14 Alagad naglalaom ako na mahiling taka sa dai na mahahaloy, asin magkakaulay kita nin personal. Mapasaimo an katuninungan. Kinukumusta ka kan mga amigo ta digdi. Ipaabot mo an sakong pangungumusta sa kada saro sa mga amigo ta diyan.\n^ O “Hali sa magurang sa kongregasyon.”\n^ O posibleng “magpasalamat.”\n^ Sa literal, “pagparatabil nin mararaot na bagay.”


An umang sa luwas kan hinaharongan niya\nAn umang, nakaluwas an saiyang malomoy na hawak sa saiyang tibulaka\nAn umang (Ingles, hermit crab) yaon sa superfamilia na Paguroidea. Inaapod ining mga decapod crustaceans. An umang nagkakakan nin mga algae, mga ati-ati o mga dahondahon.\nAn kadaklan na species kaini may halaba, malomhok, asin hanakhanak na hawak na saindang tinatago’ sa mga magdarapo' sa paagi nin pagsulok sa mga tibulakang mayo na nin laog, arog kan sa mga guling-guling, mga atol, mga buko' o mga buskay. Sinasabing igwang sobra sa limang gatos na species ini alagad an kadakulan kaini nag'eerok sa mga askad na tubig- sa bahora, sa mga pampang dagat o sa dagat na mismo. Sa mga tropikal na lugar, may nakukuang mga umang na sa daga nag'eerok\nMga tibulakang eneerokan[baguhon | baguhon an source]\nAn umang sa bilog na pagkabuhay niya nakiki'estar sana sa mga tibulaka nin ibang hayop na nagadan na. Asin huli ta ini nagdadakula sa tamanyo, napipiritan na maghubo sa iba naman na tibulaka na mas daro-dakula. Depende sa lugar na saindang namumugtakan, minsan grabe an kompetensya asin pag'aragawan sa estaran na tibulaka ta kun kulang ini kumpara sa bilang kan mga umang na nangangaipo.\nAn umang na saditsadit an nasulokan maluya an pagtalubo kun ibabaing duman sa nakasulok sa haluag o dakula na tibulaka. An darakula nang umang na may darakulang "harong" kumbaga, pinapabayaan na an likod ninda estaran kan sea anemones ta ini naalaw sa mga magdarapo' asin iyo man an nakakan kan mga tada' na kakanon ninda.\nInaalag an umang[baguhon | baguhon an source]\nAn ibang mga species na marino kan umang komun nang ginigibong alag. Ini ikinakaag sa aquarium. Sa mga 15ng terrrestial na species sa kinaban, ining minasunod an parating inaataman komo alag: umang sa Carribean (Carribbean hermit crab, Coenobita clypeatus), Australyanong umang sa daga (Coenobita variabilis), asin an Ecuador na umang (Coenobita compressus).\nAn mga species na ini mga para'arahit ta kinakakan an mga ati asin algae.\nAn huna kan iba pangmadalian sanang mga alag ini. Alagad an iba kaini nahaloy na maray an buhay. Kun maray an trato halimbawa, an Coenobita clypeatus naabot sa edad na 23 anyos. May iba pang species naabot 32 anyos an buhay.\nAn mga tibulaka na tinitinda para sa mga ataman na umang ngane magtao nin kaalingan, pinipintahan nin kun ano-anong desinyo para magsarosangle' sa paghiling kan para'ataman.\nAlagad, ini ginagamit sa Filipinas na paon sa pagbabanwit o pagsisira'.\nKun ano an umang, ipigladawan\nMga tinitindang umang na aalagon]\nIba-ibang klaseng umang\nPag'aataman sa alag na umang\nKinua sa "https://bcl.wikipedia.org/w/index.php?title=Umang&oldid=161989"\nHuring binago an pahinang ini kaitong 8 Oktubre 2016, alas 02:47.


Niyog - Wikipedia\nAn niyog (Cocos nucifera) tinanom na kaapil sa pamilyang Arecaceae (palmera). Ini sana an inaako na species sa genus na Cocos  asin nadakula ining palmera, asin kun lanyog na, naabot 30 metros an langkaw, na an mga pala'pa' niya naabot 4-6 metro an laba, an mismong matarigwis na dahon niya naabot 60-90 sentimetro an laba. Kun aragirang na an mga dahon saka pala'pa', ini natigpo sanang malinig sa saiyang kahawakan. An niyog na arapodan pwede manongod sa banhi, o sa bunga.\nAmay na Eocene – Dai palang nahahaloy\nAn tinanom na niyog\nBurak kan niyog\nMga tinitindang tipong sa sentro kan Syudad nin Naga\nUbod kan niyog\nSinapsap na ubod niyog\nNakua daa an ngaran kan niyog sa mga eksplorador na Portuges, mga maglalayag ni Vasco da Gama sa Indya, na iyo an enot na nagdara kaini sa Europa. An kayumanggihon asin mabuhok na hitsura kan tibuho nagparomdom sainda kaidtong sarong "isaw" o asuwang na inapod Coco.  Dati inapod ining nux indica ni Marco Polo kan 1280 kan siya yaon sa Sumatra, na sinapi man na termino sa mga Arabo na nag'apod man kaini جوز هندي jawz hindī, o niyog Indyano. Kan ini uminabot sa Inglatierra, nawalat an pangaran na coco, asin isinumpay an 'nut'. Matagal na gayo an niyog asin nakakabagay sa lugar na matubig o kaladman asin siring man sa mga lantad kun saen dikitdikit an tubig.\n1 Gamit asin pakinabang kaini\nGamit asin pakinabang kainiLiwaton\nEnot-enot, an guta' na napupuga' ginagamit na gayong pansalak asin pan'namit sa mga luto asin lakop nanggad an praktis na ini sa pagluluto igdi sa Asya. Sa Bicol, dakul na maray an mga luto na haros may guta. An tipong nataong sabaw na masiram inomon asin kun lukad na, pwedeng gibohon kopra na napagkukuanan lana sa pagpritos. An soro (o, bagol) kaini gamit na pansungo asin ini malaadon. Ginigibo man an soro asin bunot kan niyog sa handikraft. An bunot ginagamit pansoksok sa kutsyon, panbagat sa pagtutupas nin daga o simpleng ginigibong lampaso. Siring man an ibang parte nagagamit sa pagdekorasyon, sa handikraft siring kan lunit, omlong, asin rakoy kani. An mismong kahawakan tinitistis na asin marayrahay na gibohon salasala o pasagi' sa konstruksyon. An niyog natao man nin ubod na sa luto linulumpya o inaatsara asin an tagok kaini nagigibo man na kalamay. An dahon, na inaapod na langkoy sinasalapid o sinisirikmat asin ginagamit panlanob o pan'atop sa mga payag-payag. An mismong gihoy kan mga langkoy nagigibong sighid, an pala'pa' pwedeng isungo, ilanob.\nAnj bunga kan niyog maaraman kun tipong o lukadon na, paagi sa pagtobtob kaini. Kun malagong an tanog, tipong pa yan. Kun an tanog sa tobtob garo malagting, lukadon na\nDakul na otoridad nagsasabi ini dating tubong Habagatan Asya orog na sa Ganges Delta, manta an iba nasabi ini hale sa norte-solnopan nin Habagatan Amerika.\nMga rekord nin fossil sa New Zealand nagpapahiling na igwang nagtubo igdi kadto pang 15 milyon na taon nakaagi, nin saradit na tinanom nakaagid nanggad sa niyog.\nMga gurangan nang fossil kan niyog nakotkot sa Karnataka, Rajasthan Thennai sa Kerala sa pampang kan Salog Palar, Then-pennai, Thamirabharani, Cauvery asin sa mga gilid bukid kan Kerala, Konaseema-Andhra Pradesh, Maharashtra (India)\nAn pinakagurang nakotkot sa Khulna, Bangladesh.\nNasambit man an niyog sa rekord kan Mahawamsa kan Sri Lanka, mga ika2-enot na siglo B.K. An rekord man kan Culawamsa nagtotomoy na si Hadeng Aggabodhi I (575–608) nagkaag hardin nin tolong yojana an laba, na posible iyo an pinakaenot na pawa nin niyog.\nMga rawog nin niyog\nNiyog na binunotan\nNiyog na tinamboan\n↑ WCSP, World Checklist of Selected Plant Families Cocos\nPinaghugot gikan sa "https://bcl.wikipedia.org/w/index.php?title=Niyog&oldid=184504"\nLast edited on 6 Setyembre 2019, at 16:35\nHuring pigliwat an pahinang ini kan 6 Setyembre 2019, alas 16:35.


Kapahayagan 21 | Bibliya Online | New World Translation\nSarong bagong langit asin sarong bagong daga (1-8)\nMayo nang kagadanan (4)\nGinibong bago an gabos na bagay (5)\nDeskripsiyon kan Bagong Jerusalem (9-27)\n21 Asin nahiling ko an sarong bagong langit asin an sarong bagong daga; huli ta an inot na langit asin an inot na daga napara na, asin an dagat mayo na. 2 Nahiling ko man an banal na siyudad, an Bagong Jerusalem, na nagbababa hali sa langit gikan sa Diyos, asin nakasulot ini nin pangkasal siring sa sarong nobya na andam na para sa saiyang magigin agom. 3 Dangan nadangog ko an sarong makusog na boses hali sa trono na nagsabi: “Hilinga! An tolda nin Diyos yaon sa katawuhan, asin mag-iirok siya sa kaibanan ninda, asin sinda magigin saiyang banwaan. Asin an Diyos mismo masasakaibanan ninda. 4 Asin papahidon niya an gabos na luha sa saindang mga mata, asin an kagadanan mawawara na. Dai na man magkakaigwa nin pagmundo, o nin pagtangis, o nin kulog. An mga dating bagay nakalihis na.” 5 Asin an Saro na nakatukaw sa trono nagsabi: “Uya! Ginigibo kong bago an gabos na bagay.” Sinabi man niya: “Isurat mo, huli ta an mga tataramon na ini maimbod* asin totoo.” 6 Asin sinabi niya sa sako: “Nautob na an mga iyan! Ako an Alpha asin an Omega,* an kapinunan asin an katapusan. Sa siisay man na napapaha, papainumon ko siya nin daing bayad sa burabod kan tubig nin buhay. 7 An siisay man na makakadaog magmamana kan mga bagay na ini, asin ako magigin saiyang Diyos asin siya magigin sakuyang aki. 8 Alagad para sa mga matalaw asin sa mga daing pagtubod asin sa mga marigsok* saka makababaldi asin sa mga paragadan asin sa mga imoral* asin sa mga nagsasagibo nin espiritismo asin sa mga parasamba sa idolo saka sa gabos na putikon, an saindang kaaabtan iyo an danaw nin naglalaad na kalayo asin asupre. Nagrerepresentar ini sa ikaduwang kagadanan.” 9 An saro sa pitong anghel na igwa kan pitong mangko na pano kan pitong huring damat nagrani asin nagsabi sa sako: “Madya, asin ipapahiling ko sa saimo an nobya, an magigin agom kan Kordero.” 10 Kaya paagi sa kapangyarihan kan espiritu dinara niya ako sa sarong dakulaon saka halangkawon na bukid, asin ipinahiling niya sa sako an banal na siyudad na Jerusalem na nagbababa hali sa langit gikan sa Diyos 11 asin igwa kan kamurawayan nin Diyos. An liwanag kaiyan kaagid kan kinang nin sarong mamahalon na marhay na gapo, siring sa gapong jaspe na nagkikinang na kasinglinaw nin kristal. 12 Dakulaon saka halangkawon an lanob kaiyan asin igwa iyan nin 12 trangkahan, asin may 12 anghel sa mga trangkahan. Nakaukit sa mga trangkahan an mga pangaran kan 12 tribo kan mga aki nin Israel. 13 Sa sirangan na parte kan siyudad igwang tulong trangkahan, asin sa norteng parte igwang tulong trangkahan, asin sa timog na parte igwang tulong trangkahan, saka sa sulnupan na parte igwang tulong trangkahan. 14 An lanob kan siyudad igwa man nin 12 gapo na nagseserbing pundasyon, asin mahihiling sa mga iyan an 12 pangaran kan 12 apostol kan Kordero. 15 An saro na nakikipag-ulay sa sako may kapot na pansukol, sarong kaputol na bulawan na tambo, tanganing sukulon an siyudad asin an mga trangkahan kaiyan saka an lanob kaiyan. 16 Kuwadrado an pagkadisenyo kan siyudad, asin an laba kaiyan kapareho kan lakbang kaiyan. Asin sinukol niya an siyudad gamit an tambo, 12,000 na estadyo;* parareho an sukol kan laba asin lakbang saka langkaw kaiyan. 17 Sinukol man niya an lanob kaiyan, 144 maniko,* base sa pansukol na ginagamit nin mga tawo, na iyo man an pansukol na ginagamit nin mga anghel. 18 An lanob kaiyan gibo sa jaspe, asin an siyudad gibo sa purong bulawan na siring sa silag na salming. 19 An mga pundasyon kan lanob kan siyudad pinagayon paagi sa gabos na klase nin mamahalon na gapo:* an inot na pundasyon gibo sa jaspe, an ikaduwa gibo sa sapiro, an ikatulo sa kalsedonya, an ikaapat sa esmeralda, 20 an ikalima sa sardonika, an ikaanom sa sardiyo, an ikapito sa krisolito, an ikawalo sa berilo, an ikasiyam sa topasyo, an ikasampulo sa krisopraso, an ikaonse sa jacinto, an ikadose sa amatista. 21 Siring man, an 12 trangkahan gibo sa 12 perlas, sarong perlas sa kada trangkahan. Asin an mayor na tinampo kan siyudad gibo sa purong bulawan, siring sa silag na salming. 22 Dai akong nahiling na templo diyan, huli ta an templo kaiyan iyo an Diyos na Jehova* na Makakamhan sa Gabos, asin iyo man an Kordero. 23 Asin dai na kaipuhan kan siyudad an liwanag kan aldaw o kan bulan, huli ta an kamurawayan nin Diyos an nagtataong liwanag diyan, asin an Kordero an lampara kaiyan. 24 Asin an mga nasyon magraralakaw paagi sa liwanag kaiyan, asin dadarahon kan mga hadi sa daga an saindang kamurawayan sa siyudad na iyan. 25 An mga trangkahan kaiyan dai na nanggad isasara sa bilog na aldaw, huling mayo na diyan nin banggi. 26 Asin dadarahon ninda diyan an kamurawayan asin an onra kan mga nasyon. 27 Alagad an ano man na may digta saka an siisay man na may ginigibong makababaldi asin pandadaya dai nanggad makakalaog diyan; idto sanang mga nakasurat sa libro nin buhay na sadiri kan Kordero an makakalaog.\n^ O “mga maati an gibo.”\n^ Mga 2,220 kilometros. An sarong estadyo katumbas nin 185 metros (606.95 piye).\n^ Mga 64 metros (210 piye). Hilingon sa Glosaryo.\n^ Hilingon an “Mamahalon na gapo” sa Glosaryo.


SA sarong pataratara dapit sa Pasko nin Pagkamundag, rinomdom ni Fr. Horacio de la Costa, SJ, an prinsipyo kan parasurat na si G. K. Chesterton na pagtindog sa sadiring payo o suwing pagtindog tanganing makahiling nin tultol. Sabi ni Fr. De la Costa, “tangani ngayang mahiling ta nin tama an Pasko, magtindog kita nin pasuwi. Igwa pa daw ma-orog sa runggal kan harong pag Pasko, sa kuweba na pinag-akian ki Kristo? Huli ta digdi, sa pinaka-pusod kan kinaban, yaon an kalangitan, asin an itaas iyo an ibaba; an mga anghel minahiling paibaba, sa Kaglalang na naggibo sainda, asin an Kagurangan nakatingag, hinihiling an gabos na saiyang ginibo.”\nKaya sa tahaw kan satong mga pagsibot para sa maogmang pagpintakasi kan Kapaskuhan, ano daw kun siring man an satong gibohon. Tanganing mahiling ta na an kinaban na satong natutumakan iyo man sana an langit na sa gabos panahon satong pangatorogan. Asin ini langit kun sato man na itotogot asin gigibohon an gabos na ini magin kalangitan kun sain totoo asin dayaday an kaogmahan. Pag ini magibo ta, siyerto an maogmang Pasko.\nKun babalikan ta, an Pasko kan nakaaging taon, orog ta itong maroromdoman bilang Pasko matapos an pagsalakat ni Reming sa satong kadagaan, kun nuarin an rehiyon nasa makuring pagtios, kadikloman, gutom, kamunduan, asin iba pang mga eksperyensiyang satong linilikayan. Alagad, sa tahaw man kan gabos na kasakitan, kadakol an nagsasabing an Pasko kan nakaaging taon orog na nagin makahulugan para sa mga tao, orog na para sa mga Bikolano. Huli ta ini si panahon na kita nagkasararo. Nagtarabangan kitang magtugdok nin mga harong para duman sa mga nawaran nin erokan. Binuksan ta an satong mga palad tanganing magheras sa tikapo asin mga nagkawararaan nin mga rogaring. Nagpakakan kita nin mga naagkagurutom. Nag-aling asin nagpaogma nin mga namumundo. Naggubing sa mga nawaran nin bado. Nagtaong sulo o tingraw sa mga nawaran nin ilaw. Nagtaong paglaom sa mga binayaan nin mahal sa buhay. Namibi para sa mga binawian nin buhay. Abaa nang gayon na isipon, na minsan sa tahaw nin katibaadan, an Pasko puwedeng magin tunay an pagselebrar. An langit nasa daga man nanggad, sa daga na hinulidan kan omboy na Kristo.\nAn Pasko ngunyan na taon maabot makalihis an mga pag-amba nin mga katibaadan na dai man nadagos o, kun bako man, kadikit sana si nagin epekto sa sato. Siring duman sa bagyong Mina na labi-labi an satong pagpapasalamat na dai man kita nadanyaran. Lain pa kayan, yaon an mga pangyayari sa lado kan pulitika, ekonomiya, asin kadakol pang ibang aspekto na kun paghohorop-horopan, tinutugutan pa kitang mag-orogma. Kaya logod, ipadagos ta man na padanayon an langit sa satong kinaban, sa satong mga daghan. Itong kamugtakan na nagkakasararo kita minsan mayo nin kalamidad, o magigin bukas an satong mga puso minsan ordinaryo sana an mga aldaw. Asin mapapagkanigo ta na an Kapaskuhan mangyari sa gabos na aldaw, na an ngirit sa satong mga ngimot natural na sanang minadanay minsan sain kita magduman. Magigin totoo man nanggad an propesiya: “an mga naglalakaw sa diklom nakahiling kan dakulang tingraw; inilawan an mga nasa labi-labing kadikloman. Nag-orog an kaogmahan ninda saimo, nag-oogma sinda saimo...”\nIni an pangapodan sato sa pagselebrar ta kan pagkamundag ni Hesus, na maghererasan nin kaogmahan. Buhay pa sa sakong giromdom an “An die Freude” ni Schiller na linapatan ni Beethoven nin musika na iyo an nagin bantog na “Symphony No. 9 in D minor” na orog tang midbid sa titulong “Ode to Joy,” kun sain an ‘kaogmahan’ bilang parte kan satong pagigin tao rinorokyaw asin inaawit asin ipinapamate sa iba. Sabi ngani ni Dean Montet Acoymo kan UP College of Music, “Ano man an satong relihiyon o pagtubod, an panahon nin Kapaskuhan minadara nin kaogmahan, minapagiromdom sato kan mga balaog na nakua ta, mga balaog na sagurong nin kaogmahan para sa sato. Ipagpintakasi ta ini.”\nKadakulon sana kitang puwedeng ipag-ogma, dai ta na kaipuhan na makutkot sainpaman na suluk-sulok, kundi sa sato sanang kapalibutan yaon an dai matapos na kaogmahan. Siring ngani sa pagrokyaw kan paborito kong poetang si Gerard Manley Hopkins, sa tahaw kan kahorasaan sa kinaban: “Alágad sa gabós na iní, daí nauúbos an kapalibútan;/ Sa lambáng bágay yáon an hinahánap na kalâbásan;/ Asín minsán an húring liwánag mawarâ sa madiklóm na Sulnúpan/ Ay, pagkaága, sa kolór-dagáng hanggánan, mináwarak sa Subangán—/ Húli ta an Banál na Espíritu sa makasâlán na kinâbán/ Minahílig na may maínit na daghán asín ay! pakpák na abáng liwanág!”\nMaogmang Pasko po saindo gabos!


Consumer group sa Mindanao naghahagad nin reforma sa ECs\nSaro naman movimiento nin miembros-consumedores kan mga cooperativa nin electricidad (ECs) sa Visayas an nagsurat sa Energy Regulatory Commission (ERC) asin National Electrification Administration (NEA) na naghuhurot nin mga reforma asin labanan an kurapsyon asin tapuson na an ilegal na mga kontribusyon sa party-list groups.\nIni kasunod kan naging recomendasyon kan Presidential Anti-Corruption Commission (PACC) asin desisyon kan Office of the President sa casong grave misconduct asin pagsipa sa puesto ni Presidente Rodrigo Duterte ki NEA Administrator Edgardo Masongsong.\nAn grupo iyo an No to Excessive Authority Alliance of Dissatisfied Consumer Movement (NEA-ADCOM CUCA, INC) asin ini pinamamayohan ni Erico Bucoy an National Chairperson na naghuhurot na mag-isyu memorandum na nagdederihir nin mga reforma asin contra kurapsyon sa electrification program.\nKabale sa saindang petisyon na mag-isyu nin memorandum na nagsusugo sa gabos na ECs na pundohon na an monthly dues asin pagtao nin financial contributions asin iba pang suporta pinansyal sa pitong party-list groups sa mga minasunod: 1. PHILRECA, APEC, RECOBODA, AKO PADAYON, NAGMEC, ON EC FOUNDATION, asin NCECCO; 2. Magconducir nin audit an NEA asin ERC asin imbestigaran an gabos na ECs sa saindang tinaong konstribusyon sa pitong party-list groups asin saindang participasyon sa partisan political activities; 3. Para sa NEA asin ERC magconducir nin audit and investigation kan fondo kan ECs na pig-invest sa ESCROW na nasa account sa custodia kan PHILRECA; 4. Dapat mag-aksyon an Commission on Election nganing idiscalificar an sinambit na party-list groups; 5. Sangatan nin caso administrativo motu propio an ECs na maprobaran nagbalga sa ley en relasyon sa PACC Case No. MPA-0005-029.\nAn petisyon na ini kan NEA-ADCOM CUCA, Inc. kasunod kan casong grave misconduct na sinangat ninda Casureco I General Manager Ana Sylvia Alsisto asin CENECO Board President Roy Cordova sa dating NEA administrator.\nSinabi ni Bucoy na an saindang grupo saludo sa naging aksyon kan PACC asin Office of the President laban ki Masongsong na hinaklas sa NEA kan Agosto 20, 2021.\nDai palang nahahaloy huli kan desisyon kan Malacañan contra ki Masongsong an National Association of Electricity Consumers for Reform (NASECORE) naghuhurot na ipasa irarum sa preventive suspension an mga general manager asin directors kan ECs na nagtaong ilegal na campaign contributions sa PHILRECA. (dpa)


Nelson Legacion - Wikipedia\nSi Nelson Legacion sarong abogado asin pulitiko. Siya ngunyan iyo an alkalde kan Syudad nin Naga, Camarines Sur, Filipinas. Bago kaini, siya nagserbeng bise alkalde kan syudad.\nNamundag sa Buhi, Camarines Sur siya nagklase sa Claret Formation Center na tinapos an AB Philosophy (1989), nag'entra man sa Unibersidad kan Nueva Caceres. Nagtapos siya nin abogasya sa parehong unibersidad kan 1994 dangan nagin City Legal Officer sa Syudad nin Naga. Abril 27 kan 1995, inako siya sa Integrated Bar of the Philippines (IBP).\nPolitika[liwaton | liwaton an gikanan]\nSiya nagin sarong konsehal kan syudad nin Naga poon 2007 sagkod 2013, dangan nagin bise alkade kan 2013 sagkod 2019. Kinua 01-06-13</ref> Kan eleksyon Mayo 2013, siya nakaluwas bilang bise alkalde. Mayo man siyang ibang kaagaw sa pwesto kundi si dating alkalde asin dating kongresista Sulpicio Roco.\nLegacion nag'ama nin sarong Resolusyon\n↑ Atty. NELSON S. LEGACION Chan Virtual Law Library (pighugot 2019-7-4)\n↑ Opisyal na resulta haleng COMELEC Kinua 01-06-13\nRosalio Imperial, Sr. • Blas David • Felix Espiritu • Feliciano Reyes • Rosalio Imperial • Blas David • Felix Espiritu • Leon Aureus • Monico Imperial • Victorino Ojeda • Ramon Felipe, Jr. • Carlos Del Castillo • Feliciano Reyes • Pocholo Roco • Jesse Robredo • John Bongat • Nelson Legacion\nPinaghugot gikan sa "https://bcl.wikipedia.org/w/index.php?title=Nelson_Legacion&oldid=205723"\nMga alkalde kan Syudad nin Naga, Bikol\nHuring pigliwat an pahinang ini kan 11 Mayo 2021, alas 03:47.


Pirilawan - Wikipedia\nKawat nin pirilawan sa Syudad nin Naga, 2016\nPirilawan, mga babaeng aki\nAn pirilawan (gikan sa katagang, "pilaw") sarong antigong kawat sa Filipinas, orog na sa rehiyon Bikol, kun saen an magkalaban nagpapatagalan na dai magkimat orawang sinda magkaatubang, nagtuturuhokan. Sa kawat na ini, an enot na magkimat o nagrayo kan saiyang paghiling iyo an daog. Ini kumbaga garo patagasan nin boot na dai magsuko asin dai magkimat na enot. Nakatala an kawat na ini sa Vocabulario de la lengua bicol kan mga taon 1600. Sa kawat kan mga aki, maribok ini ta dakul an naggagala' nganing maribaraw an naglalaban na duwa asin mawara an konsentrasyon.\nAn siring na kawat sa Ingles, sinasabing patiribayan sa pagruntohok o sarong staring contest.\nSa modernong pagtataram, an "pilaw" nagagamit sa kamugtakan kun saen an sarong tawo nadadaog na sa husay, sa kabantogan, o nalalangtoban kan saro sa pagkaprominente, o mas natata'wan reparo huli ta mas marhay an ipinahiling na gibo. ex: "Napilawan na logod si Jose ni Mamerto ta mas mayaman ini saka mas alistong gumasto". An gamit na siring garo mansana "paghunat" kan enot na sentido sa karawat.\nPopular na kulturaLiwaton\nSa komersyal sa telebisyon kan produktong Fita, ginamit an pirilawan nin mga empleyado tanganing magin maugma an pagkakan kan paborito nindang singa-singaon. Maninibago an sarong empleyado sa katuninongan sa saindang opisina alagad madidiskobre niya na nagkakarawat sana palan an mga ini.\n↑ pilao, Vocabulario de la lengua bicol p. 284. Kinua 14-6-16\n↑ https://en.wikipedia.org/wiki/Staring#Staring_contests Kinua 30-6-16\nPinaghugot gikan sa "https://bcl.wikipedia.org/w/index.php?title=Pirilawan&oldid=170877"\nLast edited on 29 Abril 2018, at 21:14


DAWA INAGIHAN CALAMIDAD: NFA CamSur nagseguro nin abundang stock nin bagas\nAn National Food Authority (NFA) sa Camarines Sur nagsabi sa tahaw kan duwang sunod-sunod na bagyo sa Bicol alagad nagseguro na abunda an saindang stock nin bagas dawa na ngani aroaldaw nagpipirila an nagbabakal na kinaban na NFA rice na mga LGU maging an ibang pribadong sektor.\nAfuera kan stock na diez mil na cavan nin bagas igwa pa sindang 376,000 na cavan nin paroy na padagos an ginigibong pagpa-molino sa mga pribadong millers mantang kun icoconverter ini sa bagas maabot sa 236 mil na cavan.\nIni an pigcierto ni assistant provincial Manager Nora Follusco kan NFA Camarines Sur mala ngani na saindang kinakarkulo na maabot an bulan nin Marso 2020 rinibo pang cavan nin bagas an saindang stock. Matapos kan nakaaging bagyong Rolly asin Ulyses, aroaldaw an saindang average sa palay procurement nag-aabot pa sa 2,200 cavan asin ini enot pang pig-aning paroy kan mga paraoma antes kan paglamasa kan duwang nakaaging calamidad sa Bicol.\nSinabi pa ni Follusco kan nakaaging bagyong Quinta nakapaluwas na sinda nin 8,100 na cavan asin kan bagyong Rolly asin Ulysses 35,365 asin aroaldaw igwang nag-aangkat sa sainda nin suplay.\nHaros 85 por ciento kan paroyan sa Camarines Sur an na-ani na antes pa kan nakaaging duwang bagyo.\nHuli kaini, nagtutubod an NFA CSur na abunda an food security sa Camarines Sur na iyo an mandato sa sainda kan Rice Tariffication Law na seguradohon an stock nin bagas sa ahenciang ini kan gobierno.\nAn NFA Batangas pigbabagsak muna sa bodega kan NFA Camarines Sur an pigsusuplay nin bagas sa Albay asin Catanduanes mantang an bodega sa sinambit na duwang provincia na-destroso kan nakaaging calamidad.\nKun pera an pangangaipo aroaldaw iyo sana an pigkukua sa NFA CSur mantang dai pa magamit an bodega sa duwang provincial. (DPA)


Paano Nagpupunsionar Ngonyan an Namamahalang Grupo kan Mga Saksi ni Jehova?\nNamamahalang grupo kan enot na siglo\nBinabasa an surat kan namamahalang grupo\nKan enot na siglo, sarong sadit na grupo, an ‘mga apostol asin kamagurangan sa Jerusalem,’ an naglingkod bilang namamahalang grupo tanganing gumibo nin importanteng mga desisyon para sa bilog na linahidan na Kristianong kongregasyon. (Guibo 15:2) An pagigin oroyon kan desisyon ninda resulta nin pag-orolay sa sinasabi kan Kasuratan asin pagpagiya sa espiritu nin Dios. (Guibo 15:25) Sinusunod ngonyan an arogan na iyan.\nGinagamit nin Dios tanganing gibohon an kabotan nia. An linahidan na mga tugang na kabilang sa Namamahalang Grupo interesadong marhay sa Tataramon nin Dios asin dakol an eksperyensia sa pag-asikaso sa praktikal asin espirituwal na mga bagay. Sinda nagmimiting kada semana tanganing pag-olayan an pangangaipo kan pambilog na kinaban na kasararoan nin magturugang. Arog kan enot na siglo, itinatao an basado sa Biblia na mga instruksion, magsalang paagi sa surat o nagbibiaheng mga paraataman asin iba pa. Paagi kaini, mas nagigin sararo sa isip asin gibo an mga lingkod nin Dios. (Guibo 16:4, 5) Pinangengenotan kaiyan an pag-andam nin espirituwal na kakanon, ineengganyar an gabos na ihulit an Kahadean, asin nagnonombra nin mga tugang sa mga katongdan na may paninimbagan.\nNagpapagiya sa espiritu nin Dios. An Namamahalang Grupo nag-aasa sa paggiya kan Unibersal na Soberano, si Jehova, asin kan Payo kan kongregasyon, si Jesus. (1 Corinto 11:3; Efeso 5:23) Dai ibinibilang kan mga miembro kaiyan na sinda an mga lider kan mga lingkod nin Dios. Sinda, kaiba an gabos na linahidan na Kristiano, padagos na ‘nagsusunod sa Kordero [si Jesus] saen man sia paduman.’ (Kapahayagan 14:4) Pinapahalagahan kan Namamahalang Grupo an mga pamibi mi para sa sainda.\nSairisay an kabilang sa namamahalang grupo kan enot na siglo?\nPaano nagpapagiya sa Dios an Namamahalang Grupo ngonyan?\nBasahon an Guibo 15:1-35 asin hilingon kun paano, sa tabang kan Kasuratan asin banal na espiritu, pinag-olayan saka rinesolberan kan namamahalang grupo kan enot na siglo an sarong pagpasuruhay.\nSiisay an Founder kan Mga Saksi ni Jehova?\nBasahon kun taano ta dai nagin founder nin bagong relihiyon si Charles Taze Russell\nI-share I-share Paano Nagpupunsionar Ngonyan an Namamahalang Grupo?\nAno an Namamahalang Grupo kan Mga Saksi ni Jehova?


Bakong alisto an mga taga-Bato? | catanduanestribune.com news\n1,377 views · 0 comments ·\nMagiging matoninong ang mga turnover ceremony sa cadaclan na municipio sa islang maogma.\nSa Bagamanoc, Payo, Viga, San Miguel y San Andres, daeng ribok ta mga dati o kaalyado kan dating alcalde an matocaw. Sa Virac man, dati nang nag-anuncio si alcalde Samuel sa saiyang mga tawo na suportaran an bag-ong mayor na si atorni Posoy. Maatender an paluwas sa pag-asumir kan malaog na amo.\nDuman sa Pandan, Caramoran, Gigmoto y Baras, posibleng dae mag-atender an mga derotadong alcalde, lalo na kung bako sanang ilimoan kundi uruyagan nin pagkatawo an nangyaring campanya. Alagad, obligasyon kan mga nadaog na mayor na igawgaw an renda kan local na gobyerno sa saendang nangganang kalaban. Ini senyal nin marinas na lider, ta naako niya an kadaogan y gasunod siya sa responsabilidad na itinao saiya kan siya manggana.\nAn baging kalaen na mangyayari aduman sa Bato, an banwaan kan mga alisto.\nSegun sa osipon, dae daa iimbitaran kan administrasyon ni acting mayor Boroy Regalado an mga nangganang consejal na kapartido ni suspendido y derotadong alcalde Leo Rodriguez.\nIni daa tanganing dae magcariribok an saendang mga alipores sa importanteng okasyon na ini.\nKung siring an rason sa dae pag-imbitar sa mayoriya kan malaog na consejo municipal, bakong alisto an mga Batonhon na nakaisip caini.\nAn pagheling ninda sa saindang constituentes anas mga kulang sa pag-isip, kulang sa pagsabot. An maitao caining imaje sa luwas kan banwaan iyo na sobra kapersonal an politica sa Bato, na habo kan cada lado na akoon an desisyon kan mga votante.\nHarimbawang madagos an planong ini, natural igua ining efecto sa anuman na bagay na idara kan administrasyon ni alcalde Johnny sa Sangguniang Bayan. Minsan matocaw guiraray si Boroy bilang bise mayor, an mayoriya sa consejo kapot kan mga kaalyado kan derotadong alcalde.\nPosibleng maotro na naman an nangyaring pagkaatraso kan budget o anuman na proponidong ordinansa harimbawang magpadagos an maraot na relasyon kan duwang lado. Lugi an banwaan kan Bato alisto sa sobrang dunong kan mga politico….\nKapiyestahan na palan ni San Juan Bautista sa Lunes.\nSiguradong masiram an mga rinutong iluwag kan mga residente sa sentro kan Bato y Caramoran.\nAlagad magiging mapait an namit kan humba, morcon, kasili, dinuguan, lechon, sweet-and-sour, leche flan asin iba pang putahe para sa mga naderotang opisyal, lalo na sa saendang mga alcalde, he! he! he!\nHarimbawang maghanda an mga talunan, lalo na kung igua pang natada sa fondong pinamakal nin voto, marinas na puntahan ta kulang an visita. An cadaclan aduman sa mga ganador, he! he! he!\nDae pagbasolon sa habagat kung oro-aldaw na sana iguang brownout. Bako man na kasal-an kan panahon kung ngata baging Christmas light an corriente sa islang maogma.\nIyo na ini an panahon ta basta maglaog an Hunyo, talagang mainit y bihira an uran.\nNasa Dificelco an bola, sinda an dapat na magpariwanag sa miembros-consumidores kung ngata arog kaan an servicio ninda. Cotana, sa cada brownout, igua sindang iluwas na anuncio kung ano an dahilan, bako na pagastoson pa an publico (cabale si Noynoy) sa pagtext para sana maghapot sa mga nanunungdan.\nKung sala nin Dificelco, dapat akoon man ninda. Kung sala nin SUWECO, dapat na iguang sogoc-sogoc an Dificelco na basolon an companya.\nNgonian na igua na naman nin nagbotwang investment scam, marinas na maisihan kan local na autoridad kung an KAPA igua man nin navictima dindi sa isla.\nMaguiromdoman na kan 2017, dae mababa sa veinte catawo an navictima kan pyramiding scheme kan sarong LL Marketing diyan sa Virac. Nanuga an mga mastermind caini na gigibohon na ocho mil an dos mil na investment, an seis mil magiging veinte mil y an dies mil magiging treinta y cinco mil sa laog sana nin pirang semana.\nAno na daw an nangyari duman sa reclamong dinara sa piskalya?\nNoarin daw macamatid an mga tawo na an ganancia dapat trabahuhan?